
BÚJJ JAMES BOND BŐRÉBE!
Fedezd fel, hogyan válhatsz 007-es ügynökké!
Gondolkodj, cselekedj, szólalj meg úgy, mint egy mesterkém!



 
Előszó
 
Mindannyiunkban lenne egy kevés James?
Mármint Bond? James Bond?
Élj úgy, mint James Bond? Komolyan? Már a macskás ötlet is meredek volt…*
De hát miért is ne vehetnénk példát arról az ikonról, aki annyi mindenhez ért, akinek számtalan arcát láttuk már, és aki évtizedek óta újra meg újra megújul?
Mi az a titok, ami miatt James ennyire megragadja a fantáziánk? Hiszen – legyünk őszinték ‒ mindannyian álmodoztunk már arról, hogy legalább egy napra Bond bőrébe bújunk.
Mit tanulhatunk a megnyilvánulásaiból és a gondolkodásából, mit ültethetünk át a viselkedéséből a mindennapi életünkbe? James Bond, mint életvezetési tanácsadó? Hisz ő egy kitalált karakter...
Pontosan erről a felfedezésről szeretnék beszámolni. A valódi nagy emberek – éppen úgy, mint a képzeletbeliek – a karizmájuk, az eszméik, az életfelfogásuk által testesítenek meg a személyiségükből fakadó üzeneteket vagy szabályokat. A tehetségük, a képességeik, a hozzáállásuk minket is inspirálhat, és alkalmazhatjuk a hétköznapokban mindazt, amit tőlük tanulunk.
Azért választottam Jamest, mert ő egy divatoktól és korszakoktól független hős. Noha egyes esetekben a rendezés vagy a színészi játék hagy némi kívánnivalót maga után – mindenkinek megvan a kedvenc Bond-mozija –, a 007-es személyisége az idők során egyre gazdagabbá és összetettebbé vált, miközben sikerült megőrizni a figura alapvető mozgatórugóit.
James mindig ugyanaz maradt Sean Connery elegáns és élcelődő bemutatkozásától a Daniel Craig által a legutóbbi filmekben alakított, kissé megtört Bondig: hűséges a szellemiségéhez, a nagyságához, mindahhoz, ami miatt az egész világon milliókat tud megbabonázni karizmájával, erejével, humorával és sármjával.
Fejlesztenünk kell a jellemvonásainkat és függetlenségre kell törekednünk, hogy mi is elérhessük azt a fajta finomságot és ösztönösséget, ami olyan kivételessé és érinthetetlenné teszi Jamest. A személyiségünk ezen részeit ugyanis gyakran háttérbe szorítjuk.
Hogyan bújhatunk James bőrébe? Hogyan érthetjük meg a személyiségét? Hogyan kerüljük el, hogy becsapjuk magunkat? Tényleg mindannyiunkban szunnyad egy James, aki csak arra vár, hogy megmutathassa magát?
Annyi év, annyi színész, annyi adaptáció után még mindig ott az megállíthatatlan lendület, a karaktert övező rejtély, az őt világszerte követők beteljesületlen álma: igen, James még mindig létezik. Nemcsak egy szerepet tölt be, hanem fontos feladata is van: ő az, akivé mindannyian szeretnénk válni ‒ még ha csak egy pillanatra is. James egy hatékonyabb, tökéletesebb, kitalált verziója annak a személyiségnek, akit egy-egy pillanatra szeretnénk magunkra ölteni.
A női szívek elcsábításán, a távoli utazásokon, a lazaságon, a kockázatvállaláson, az elképesztő küldetéseken, a hősi nagyságon, mindazon túl, ami felépíti bennünk a Bond-univerzumot, ott lapul ennek a rejtélyes figurának a magva: Bond létének kifürkészhetetlensége. A motivációja, a titkai, a rettenthetetlensége, miközben mi… Nos…
Látjátok, pontosan ezért vágyunk rá, hogy James Bondok legyünk, és emiatt csodáljuk őt ennyire.
Megismerhetjük-e vajon a mélyről fakadó motivációit? Ezeket vajon alkalmazni is tudjuk a saját életünkben? Vajon bennünk is lehet egy morzsányi abból a James Bondból, aki nap mint nap megmenti a világot? Ezt a kérdést járom körbe ebben a kötetben!
De James vajon betartja a saját ígéretét? Mi magunk tudjuk-e fejleszteni a bennünk rejtőző Bondot?
Mi lenne, ha azt mondanám, igen! És ehhez még pisztolyra sincs szükség. Olyan fegyvereket kell használnunk ehelyett, amelyek sokkal ütősebbek annál, mint amit James tudna nyújtani nekünk…
Azt mondom, csak élni kell… Élni és halni hagyni… Ugye, ismerős?
Már látod, hol rejtőzik mindannyiunkban James Bond? Már érted, mire célzok?
Karikázd be a válaszod.
Találkozunk a kötet végi 007-es teszten!
 
Igen ANem Talán/néha
 
 
*Stéphane Garnier: Macskabölcsesség, Partvonal, Budapest, 2018. Fordította: Schnedarek Réka.

James nem alkuszik meg


 
Amikor a film elején M szeretné leállítani Bondot Blofeld üldözéséről, az ügynök kiront az irodából.
 
Moneypenny: Ez aztán gyorsan ment. Arra sem hagy időt, hogy csábítóvá tegyem magam.
Bond: Szeretnék diktálni néhány sort.
Moneypenny: Írom, James.
Bond: Uram, tisztelettel kérem, hogy fogadja el a lemondásomat. Satöbbi, fejezd be…
Moneypenny: Ez komoly, James?
Bond: Igen, drágám, visszavonulok. Ha elkészültél vele, tedd le az asztalára.
 
Őfelsége titkosszolgálatában, 1969.
 
Kompromisszumot kötni? Az nem James világa. Ő ugyanis teljes mértékben elkötelezett a küldetése mellett. Tisztában van azzal, amivel nekünk is tisztában kell lennünk: csak akkor leszünk sikeresek, ha 200%-ot adunk bele.
Nem szabad összekevernünk a szükséges, kis kompromisszumokat a félmegoldásokkal, mint ahogy azt sem szabad elhinnünk, hogy ha magunkkal alkudozunk, azzal nem áruljuk el az értékeinket vagy a meggyőződésünket.
James a meggyőződése miatt nem hagyja annyiban az ügyet, és nekünk is követnünk kell a példáját. Semmi sem tiszteletreméltóbb annál, mint amikor valaki kitart az ötletei, a célja, az eszméi mellett.
Ha nem alkuszunk meg a mindennapokban vagy a munkahelyünkön, akkor biztosan számíthatunk a kollégáink és a környezetünk figyelmére és bizalmára. Ez a magánéletben is sokat számít.
Lenne kedved olyanokkal összefogni, akik a széljárásnak megfelelően változtatják a véleményüket? Ki bízna meg egy szélkakasban?
Sokszor eszembe jut, hogy néhány évvel ezelőtt az írás még nem számított igazi foglalkozásnak. „Jó” emberi szokásként rendre leszóljuk azt, amit nem értünk. Lenézzük az ismeretlent és ítélkezünk fölötte, ahelyett, hogy meghallgatnánk, milyen vágyak hajtják mások életét.
Kit zavartam azzal, hogy írni kezdtem? Mintha az írás valami súlyos tévedés lenne a jövőmre nézve, noha folytattam mellette a munkámat is, hogy több forrásból tudjam fizetni az egyre gyülekező számláimat.
Sokan úgy néztek rám, mintha szétromboltam volna azt a módszeresen egymásra rakott kockákból felhúzott építményt, amelybe a többiek a sorsom alakulását vélték belelátni. Azt, ami számukra megnyugtató, ami szerint rám tudják erőltetni az előítéleteiket.
Jó látni ezeket a tekinteteket, amelyek ma is éppen annyira értetlenek, mint a múltban, de legalább már nem ítélkeznek, és mintha egy-egy pillanatra büszkeséget, sőt már-már irigységet is felfedeznék bennük.
Jameshez hasonlóan, aki csak pillanatokra játssza meg, hogy már kis híján feladta, nekünk sem szabad megalkudnunk. Összhangban kell maradnunk a motivációinkkal, az eszméinkkel.
Elvégre ezek adják a személyiségünk, a valódi egyéniségünk gerincét.
Ha megtaláljuk a bensőnkben megbúvó Bondot, az segít hűségesnek maradni az eszméinkhez és meggyőződéseinkhez, amelyek a mai napig alakítanak minket.
 
 



GONDOLKOZZ JAMES FEJÉVEL!
 

 
SOHA NE ADD EL A LELKED
AZ ÖRDÖGNEK! NEM ÉRI MEG.

James vállalja önmagát


 
„A nevem Bond. James Bond.”
 
Az összes filmben elhangzik.
 
Bond ikonikus mondata az összetett személyiségét tükrözi.
James vállalja önmagát. Nem rejtőzködik, nem használ álnevet, nem ölt álruhát, még akkor sem, ha biztosítanak neki fedősztorit, hiszen tisztában van vele, hogy az sosem tökéletes.
Napjainkban rákos sejtek módjára szaporodnak a közösségi média felületei mögött megbúvó kommenthuszárok és trollok, de vajon ők tudnak-e valaha felelősséget vállalni a szavaikért?
Való igaz, hogy néha nem könnyű őszintén felvállalni, kik is vagyunk. A szülővárosunk vagy a lakóhelyünk, a társadalmi helyzetünk vagy az állásunk alapján előfordulhat, hogy egy bizonyos magatartást várnak el tőlünk az emberek, hiszen mindezek olyan referenciák, amelyek alapján mindnyájan skatulyákba helyezhetők vagyunk.
Nem is olyan rég megkérdezték tőlem, hogy egyes írásaimat miért nem álnéven publikálom. Olyanokkal jöttek, hogy: „Nem félsz attól, hogy elveszíted az olvasóidat?” Vagy ezt mondták: „De hát ennek semmi köze sincs a macskákhoz!” Esetleg: „Biztos vagy benne? Hiszen ehhez túl híres vagy… ez már szinte…”
Egyetlen egyszer használtam álnevet, mégpedig az elbeszélő miatt. Egyszerűen jobban illett a történet céljához, ha egy női hang meséli el. De máskülönben miért ne lenne jogom ahhoz, hogy más – néha egymásnak határozottan ellentmondó – vágyaim, igényeim legyenek?
Egyikünk sem készült simára csiszolt fából, mindannyiunknak megvannak a saját belső vívódásai, önellentmondásai, gyenge pontjai. Egyikünknek sem kell eltitkolnia, hogy mi tetszik neki, miben leli örömét, milyen hobbija van, csak azért, mert az nem passzol az énünk többi részéhez.
Minden embert különböző és sokszínű tapasztalatok tesznek teljessé, és mindent felvállalhatunk abból, akik voltunk és vagyunk.
Ráadásul, ha felvállaljuk a nevünket, a gondolatainkat, a tetteinket ‒ vagyis azt, akik vagyunk ‒, nemcsak a saját személyiségünket gazdagítjuk, de értékesebbé válunk mások szemében is. Értékesebbé, mint mindazok, akik jellemvonásaik egy részét álnevek vagy napszemüveg mögé rejtik.
Egészítsd ki az alábbi mondatot, és ismételd addig, amíg az értelme és a mondanivalója teljes mértékben, valóban átjárja azt a sokoldalú személyt, aki te vagy:
„A nevem…”
 
 



GONDOLKOZZ JAMES FEJÉVEL!
 

 
TUDOM, KI VAGYOK,
ÉS VÁLLALOM, AKI VAGYOK!

James igazi sármőr

 
James Bond: Micsoda kellemes meglepetés!
Mary Goodnight: Mint látod, nem kérettem magam sokáig.
James Bond: Kiképeztek, hogy számítsak a váratlanra, de ilyen meglepetésre nem készítettek fel.
 
Az aranypisztolyos férfi, 1974.
 
Julietta: (átnyújt egy számlát) Óhajt beletekinteni?
James Bond: (alaposan szemügyre véve a nőt) Biztosan szép kerek.
 
A világ nem elég, 1999.
 
Jamest gyakran vádolják azzal, hogy hímsoviniszta, sőt nőgyűlölő. Ha csak azt a néhány szerencsétlen mondatot vesszük alapul, ami a karakter filmográfiájából összeollózható, akkor tényleg rejlik ebben némi igazság. Összességében viszont mégis leegyszerűsített, felszínes elemzésnek mondhatjuk mindezt.
Valójában James nagyon is szereti a nőket. Na, persze, elcsábítani is szereti őket, de éppen olyan vonzónak találja a szépségüket, mint az intellektusukat, bizonyos esetekben még őrült szerelembe is képes esni, sőt egyes hölgyekért akár a korábbi életét is képes lenne feláldozni.
Kevesen szeretik annyira a nőket, mint James, és erre tán Daniel Craig Bondja a legjobb példa.
Bár néha úgy tűnhet, a Bond-lányok csak a színtiszta élvezetet testesítik meg, hiszen a korai filmek leginkább a 007-es kalandjaiként ábrázolják őket. Pedig ezek a nők nem csupán James kósza hódításainak tárgyai. Inspirálják őt, figyelmeztetik rá, ha bajba kerülne, a pácban pedig segítik, vezetik őt.
Bond a női nem rajongója, még akkor is, ha hosszú ideig nőgyűlölőnek mutatkozott. Persze ezt is történelmi kontextusban kell vizsgálni. 1953 – vagyis Bond figurájának megszületése – és 2020 között a nők társadalomban betöltött helye jelentősen megváltozott. A 007-es nőkkel szembeni viselkedését is ennek ismeretében kell vizsgálni, még ha ez nem is ad felmentést James számára. Egy ugyancsak filmes példával élve: ma éppúgy elítélően gondolkozunk arról, ahogy Alfred Hitchcock bánt a nőkkel forgatások alatt.
Egyébként már a második Bond-lány, az 1963-as Oroszországból szeretettel című filmben Daniela Bianchi által alakított Tatjana Romanova is kikel James ellen. Amikor a vonaton összehozza őket a sors, és a kém úgy hívja meg egy teára a büfékocsiba, hogy rácsap a fenekére, a nő így reagál: „Bizonyos angol szokások meg fognak változni.” Változnak az idők is, és ezzel együtt a James körül felbukkanó nők már nem a hódítás tárgyaiként jelennek meg, hanem Bond lelkiismereteként.
James egyik nőt hódítja meg a másik után, de soha nem bántaná a nőket. Nem tart ki mellettük, de nem is ígér nekik semmi ilyesmit. James érinthetetlennek, kifürkészhetetlennek akarja mutatni magát, megtartja a távolságot, mert nem akar kötődni senkihez, de elkötelezni sem akarja magát senki mellett. Akkor sem, ha néha megérinti őt a szerelem.
Bond a magányos hőst testesíti meg, aki szabadon száll a széllel. A magánya elengedhetetlen ahhoz, hogy sikeresen teljesíthesse a küldetéseit szerte a világon. Tudva ugyanis, hogy mennyi kockázattal jár a szakmája, aligha szeretné kockára tenni a szeretett nő életét. „Nyugalom, 007, nyugalom”, csitítja magát, hogy ne szegődjön annak a csinos nőnek a nyomába, aki megelőzi őt a Goldfinger című filmben.
De tegyük most a kezünket a szívünkre. Mi magunk ‒ legyünk férfiak vagy nők ‒ vajon nem viselkedünk-e néha úgy, mint James? Nem vagyunk-e olykor könnyelműek, és nem bízunk-e titkon abban, hogy ha csak egy éjszakára is, de beteljesíthetjük az álmunkat? Nem vágyunk-e arra, hogy ha egy igazgyöngyre találunk, azt igaz szívvel szeressük?
Valljuk be őszintén, hogy álmodoztunk olykor arról, hogy mi is a 007-es ügynökhöz hasonló módon hódítsuk meg a női – vagy, hölgy olvasóink esetében a férfi – szíveket!
Kinek nem volt olyan pillanat azt életében, amikor a tekintetek vagy a vágyak közepette úgy viselkedett volna – vagy úgy szeretett volna viselkedni –, mint James?
Nem jut-e eszünkbe néha, hogy hozzá hasonlóan nekünk is misztikusnak, elérhetetlennek és olykor kiszámíthatatlannak kellene lennünk? Álomképként felbukkannunk, majd pedig eltűnnünk, mint a kámfor, hogy mindenki rólunk fantáziáljon.
Talán van egy olyan része James vonzerejének, amire mi is szert tehetünk. És ez nem csak a külsőnkön múlik. Olyan személyiséget kell ugyanis kialakítanunk, amely megnyerő, amely nyomot hagy, amelyet nem felejthet el a jövőbeli kiszemeltünk.
 
 



GONDOLKOZZ JAMES FEJÉVEL!
 

 
NEM A NŐKET SZERETEM,
HANEM A NŐI NEMET. MÉGPEDIG ÚGY
ÉS AZÉRT, AHOGY VAN.
 

 
 
 




 
FONTOLD MEG!
 
A csábítás művészete
 
James egy pohár Mojitót nyújt át a tengerből kisétáló nőnek.
James Bond: Vészjósló a neve.
Jinx: Tizenharmadikán születtem.
James Bond: Hisz a balszerencsében?
Jinx: Legyen elég annyi, hogy a kapcsolataim nem igazán tartósak.
James Bond: Ismerős érzés. A ragadozók mindig alkonyatkor bújnak elő.
Jinx: Vajon miért?
James Bond: A prédáik ilyenkor isznak. (Jinx belekortyol a koktélba.) Túl erős talán?
Jinx: Meg tudnám szeretni, ha lenne rá időm.
James Bond: Miért, mennyi ideje van?
Jinx: Én csak hajnalig érek rá. Na és maga?
 
Halj meg máskor, 2002.
 
 



 
4
 
James szeret provokálni


 
Le Chiffre: Tudod, nem vagyok híve a túlbonyolított kínvallatásnak. Maradok az egyszerű, gyors, és eddig még mindig bevált módszeremnél. Elismerem, nem kellemes, de annak a tudata sem, hogy ha nem ered meg a nyelved, nem sok marad abból, amiből kiderülne, hogy férfi voltál. Már csak az a kérdés: hogy vajon meddig bírod. Kell az a pénz.
Le Chiffre egy összecsomózott kötéllel ágyékon csapja Bondot, aki felüvölt fájdalmában.
Le Chiffre: […] Mondd meg szépen a jelszót!
James Bond: Egy kicsit viszket odalent, megvakarnád?
Le Chiffre újra lecsap.
James Bond: Nem, nem, nem, nem, nem! Kicsit jobbra! Még jobbra! Jobbra!
Le Chiffre: Értékelem a humorodat, Bond.
Le Chiffre újra lecsap.
James Bond: (hangosan nevetve) Igen! Igen! Igen! Elmesélem, hogy úgy haltál meg, hogy a tökeimet vakarásztad!
 
Casino Royale, 2006.
 
James a legnehezebb pillanatokban is könnyed és humoros.
Még akkor sem veszíti el a lélekjelenlétét, amikor egy székhez kötözve kínozzák.
A humor segítségével meghökkenti és elbizonytalanítja az ellenfeleit, és a humornak köszönheti azt is, hogy felül tud emelkedni a reménytelennek látszó helyzeteken.
Nem túl valószínű, hogy egy, a fentebbihez hasonlóan „érzékeny” helyzetben találnánk magunkat. Az viszont mindannyiunkkal előfordulhat, hogy sarokba szorítanak, ítélkeznek felettünk, megvádolnak valamivel, és nem tudjuk megvédeni magunkat, pedig nem is mi voltunk a hibásak.
Meg kell hunyászkodnunk, a bocsánatukért, a kegyelmükért kell esedeznünk, bízva abban, hogy elmúlik a vihar, és a csapások majd alábbhagynak? Amikor folyamatosan ömlenek ránk a vádak, amelyek maguk alá gyűrnek minket, térdet kell hajtanunk az igazságtalanság előtt? A humor a meglepetés erejét kínálja arra, hogy kitörjünk egy szorult helyzetből. Egy ilyen pillanatban Jameshez hasonlóan nem maradt más lehetőségünk, mint hogy egy hatalmas mosollyal a kezünkbe vegyük az irányítást, és a saját javunkra fordítsuk a körülményeket.
Egy emléket szeretnék megosztani veletek, amiből nyilvánvalóvá válik, hogy bármilyen helyzetben is legyünk, humorral meg lehet menteni a szituációt. Vegyünk egy egyszerű iskolai esetet. A matematikatanárnőnk nap mint nap gúnyos örömmel szólította a táblához a lányokat, és addig kínozta őket, amíg el nem sírták magukat. Egy alkalommal viszont rossz lóra tett, mert engem hívott ki. Egy olyan egyenlet megoldásáról volt szó, amelyhez messze nem tudtunk eleget, így biztos volt a bukás.
– Garnier, fáradjon ki a táblához! – szólított a tanárnő.
Csoszogva, egy kisiskolás lendületével indultam el, pont úgy, mint a svájci rajzoló, Zep szertelen képregényfigurája, Titeuf. Miután végignéztem az első sorban ülő két, könnyes szemű osztálytársnőmön, akiket már megszorongatott a gonosz satrafa, jómagam is az egyenlet előtt találtam magam.
– Nos, hallgatom.
Megragadtam egy darab krétát, rápillantottam a feladatra, aztán elkezdtem dobálni a krétát egyik kezemből a másikba. Tudtam, hogy ettől egyre idegesebb lesz. Mosolyra görbült a szám, amire azonnal felpattannak a hataloméhes tanárok.
Csak álltam ott vigyorogva, a krétát dobálgatva, az osztály felé fordultam, a kis közönségem felé, akik a bajszuk alatt azt ismételgették, „bosszú”, de közben megdermesztette őket az alaptalan félelem. Aztán, amikor meglátták az arcom, fel-felkacagtak néhányan.
– Elég legyen! Mi ez? Mi ez a nagy nevetgélés? – kérdezte a könyörtelen tanárnő, és szinte felrobbant dühében.
Egyenesen a szemébe néztem, nem hervadt le az arcomról a mosoly, és a krétával is tovább játszottam.
– Tudja, Garnier, egymás után kétszer is megbukhat az ember az érettségin – fenyegetőzött, közben a terem végéből felém sietett.
– Sőt, akár háromszor is! Megesik az ilyesmi… – feleltem illedelmesen, de még mindig széles mosollyal.
Az egész osztály nevetésben tört ki.
– Elég legyen! – kiáltott fel a tanárnő. – Látva, milyen a hozzáállása és a tudása, személyesen én írok be az ellenőrzőjébe!
A legfőbb „gonosz”, aki miatt az egész tanterem reszketett, a szemeink előtt omlott össze.
– Valóban? – vágtam vissza cinikus hangon. – Azért, mert… – azzal nekiláttam az egyenletnek.
Pillanatok alatt megoldottam a feladatot, amit osztályismétlőként, és mert az előző évben remek matektanárom volt, kívülről tudtam. Letettem a krétát, és elindultam a helyem felé, közben rákacsintottam az egyik osztálytársnőmre.
– Álljon meg… – sietett utánam a tanárnő a sorok között. De én már a helyemen ültem, ő pedig addig dühöngött, amíg megszólalt csengő.

James könyörtelen is tud lenni, ha kell



 
Vesper Lynd: Milyen könnyen tudsz váltani! Nem visel meg a sok gyilkosság?
James Bond: Akkor nem lennék túl jó a szakmámban.
Vesper Lynd: Nem hiszek neked. Bármikor kiszállhatsz. Miért kellene életed végéig maffiózókat üldöznöd?
James Bond: Miért mindig az ad tanácsot, aki maga nem fogadja el?
 
Casino Royale, 2006.
 
James Bond: Utálnék megölni egy fegyvertelen embert. A hidegvérű gyilkolás undorító dolog.
Renard: Megunja az ember, hogy mindig kivégzik.
James Bond: De a te esetedben nem érzek semmit. Akárcsak te.
 
A világ nem elég, 1999.
 
Hogy James a másik orcáját is odatartsa, amikor pofont kapott? Ez nem igazán vall rá, nem igaz? Vajon másoknak így kellene viselkedniük? Valljuk meg őszintén, senkinek sem!
A társadalom gyakran várja el tőlünk, hogy hallgassunk és értsünk meg másokat, érezzünk együtt velük… És toleráljuk azt is, amit nem kellene tolerálnunk. Hisz egy olyan kultúrában élünk, ahol a megbocsátás fontosabb, mint a bosszú…
Való igaz, hogy nem egészséges, ha felgyülemlik bennünk az ellenségeinkkel szembeni harag és gyűlölet. De akkor hagyjuk annyiban?
Természetesen nem arról van szó ‒ mint James esetében ‒, hogy egyesével csináljuk ki az ellenségeinket. Bánjunk velük úgy, ahogy ők bánnak velünk. De anélkül, hogy ez lenne az életünk célja, hogy nyomásként nehezedjen ránk vagy komolyan meghatározza a mindennapjainkat.
Komoly különbség van aközött, hogy hagyjuk, hogy átgázoljanak rajtunk és hogy könyörtelenné válunk, de James mindenképpen inspirálhat minket abban, hogy a jövőben ne engedjük, hogy átrobogjanak rajtunk a többiek.
Az első hangmérnöki munkámat még egyetemista koromban szereztem, méghozzá egy olyan rádióműsorban, ami elég ismert volt ahhoz, hogy eldicsekedjek a dologgal. Néhány nappal később megkerestek azzal, hogy készítsek el egy rövid hírműsort, mert az adásért felelős fickó megbetegedett. Kétszáz százalékot adtam bele, mert úgy éreztem, végre itt a nagy lehetőség. Egy hónappal később, noha alig vetettem meg a lábam a rádiónál, a gyártásvezető nyilvánosan megköszönte a segítségemet, és bejelentette, hogy az egyik gyakornok kivételesen jutalmat kap, vagyis ahogy ő csavarta a szavakat, „megkapja az Arany Pálmát”. (A fiatalabb olvasók miatt jegyzem meg, hogy akkoriban a gyakornokok nem kaptak fizetést, és már az is nagy szónak számított, ha valaki bejutott egy ilyen helyre, és ingyen dolgozhatott.)
1500 frankot (átszámítva mindössze 225 eurót) nyújtottak volna át nekem nagy kegyesen egy olyan melóért, amiért más 15 000 frankot kap. (Nem rossz profit…)
Mindezek ellenére egyetemistaként teljesen el voltam hűlve.
Amikor visszaadtam a pozíciómat annak, akit helyettesítettem, naiv módon azt hittem, a csodálatos 1500 frank az én zsebemben fog landolni…
A gyártásvezetőt nem találtam sehol, pedig többször is kerestem, hogy megkérdezzem, mi a helyzet. Végül eljutottam a könyvelésre, ahol kiderült, hogy az összeget bizony kifizették – a gyártásvezetőnek… Akivel utána soha nem sikerült összefutnom, mert belépőkártyám sem volt az épülethez.
Két évvel később, amikor sikerült elhelyezkednem egy miami hangstúdióban, ez a drága ember üzenetet küldött Franciaországból. Nagy kegyesen megkérdezte – hogy nem sült le az arcáról a bőr –, nincs-e kedvem CD-ket készíteni (nem, ekkoriban még nem létezett az MP3) a stúdiójában, amit azután hozott össze, hogy kitették a rádióból. Mosolyogva hívtam vissza.
– Most éppen Miamiban vagyok, holnap vesszük fel Jon Bon Jovi legújabb albumát.
A vonal túlsó végén hosszú csend.
– Akkor, ha jól értem, nem érdekel az ajánlatom… – hebegte.
Pontosan. Ki mint vet, úgy arat.
Jameshez hasonlóan a mi életünkben is eljön a pillanat, amikor a túlélési ösztönünk azt súgja: határozott közönnyel kell viseltetnünk azok iránt, akik a szavaikkal vagy a tetteikkel kárt akarnak okozni nekünk.
Semmi értelme sincs a bosszún töprengeni, mert a harag a legrosszabb tanácsadó. Felesleges olyan tervek és stratégiák szövögetésével vesztegetnünk az időnket, amelyekkel visszavághatunk, mert ezzel túl nagy jelentőséget tulajdonítunk azoknak, akik bántani akarnak minket, vagy vissza akarnak élni a bizalmunkkal.
A megoldás magától jön, mert a természet mindig figyel rá, hogy helyreállítsa az egyensúlyt, és kiküszöbölje az igazságtalanságokat. Mindig eljön a pillanat, amikor learathatjuk a harag gyümölcsét, legyen az jó vagy rossz. Még csak erőlködnünk sem kell, ilyenkor ugyanis maga az Élet válik kegyetlenné. Nem marad más dolgunk, mint hogy fagyos tekintettel, közönyösen figyeljük az eredményt.

James a meglepetés mestere


 
James Bond (Chiffre-nek): Ó, elnézést, az előző leosztás halálos volt.
 
Casino Royale, 2006.
 
James Bond: Világuralom, a régi szép álom… Az elmegyógyintézetek tele vannak Napóleonokkal és… istenekkel.
Dr. No: Szemtelenül provokálni próbál, Mr. Bond. Simán megölethettem volna a mocsárban.
 
Dr. No, 1962.
 
Miután Bondot hajszál híján sikerül megmérgezni a Casino Royale -ban, visszaül a pókerasztalhoz, szemben a gyilkossági kísérlet kitervelőjével, Chiffre-rel, és egy pillanatra sem veszti el brit hidegvérét.
Kevesen vannak közöttünk, akik túléltek egy gyilkossági kísérletet, de gyakran kerülünk egy asztalhoz vagy egy társaságba azokkal, akik gond nélkül félreállítanának minket, hogy megszerezzenek egy ügyfelet vagy elfoglalják a helyünket.
Vajon olyan nyugodtan nézünk velük szembe, mint James? Vagy inkább elmenekülünk, dühödt bosszút forralunk, erővel védjük meg magunkat, esetleg az ellentámadást tervezzük?
Ha megőrizzük a nyugalmunkat, azzal összezavarhatjuk az ellenfeleinket. Ha Jameshez hasonlóan mindezt egy kósza mosollyal vagy egy csipetnyi iróniával is fűszerezzük, még jobban meglepi az ellenlábasunkat a belőlünk áradó önbizalom.
Ha a saját szakterületeden kerülsz konfliktusba, ha valaki a helyedre pályázik vagy csapdát állít neked, semmi esetre se vegyél részt az ellenfeled játszmáiban. Játssz a saját szabályaid szerint! A nyugalmaddal érd el, hogy a másik kételkedni kezdjen magában!
Akkor lesz nálad az előny, ha sikerül mosollyal az arcodon higgadtnak maradnod. Ki tudja, milyen ütőkártya van a kezedben, ha ilyen magabiztosan kezeled a helyzetet? Ki tudja, hogy egyáltalán van-e nálad ütőkártya? Rajtad kívül senki.
Hatalmas ereje van a blöffnek és az elbizonytalanításnak, amit Jameshez hasonlóan mi is bármikor alkalmazhatunk, ha vissza szeretnénk szerezni az irányítást.

SENKI SEM GYŐZHET LE!
 

 

JAMES TITKOS TIPPJE:
 
NE KÉRJÉK,
HOGY MEGKÜLÖNBÖZTESSEM
A JÓT A ROSSZTÓL.
KÉRJÉK INKÁBB,
HOGY TEGYEM MEG AZT,
AMIT MEG KELL TENNEM.

James tartja a szavát

 
James Bond: Mit meg nem teszek Angliáért…
 
Csak kétszer élsz, 1967.
 
James Bond: Q, most hogy mindig pontosan tudni fogja, hol vagyok, megtenne nekem valamit?
Q: Konkrétan mire gondol, 007?
James Bond: Tüntessen el.
Q: Hadd emlékeztessem, hogy én közvetlenül M-nek felelek. És jelzálogom van. Meg két éhes macskám.
James Bond: Akkor jobb, ha bízik bennem, a macskái érdekében.
 
Spectre – A Fantom visszatér, 2015.
 
Ahűség James legnagyobb erényei közé tartozik. Legyen szó akár munkáról, akár szerelemről, akár barátságról. Napjainkban ez egyre ritkább kincs, nem igaz? Manapság, ha valaki kitart a megbízása mellett, azt legalább becsületrenddel kellene kitüntetni! Olyan társadalomban élünk, ahol az adott szó teljesen elértéktelenedett. Kire számíthatunk? Hihetünk még valakinek?
Nem is olyan rég egy kézfogás is elegendő volt ahhoz, hogy személyes kötelezettséget vállaljon az ember. A bizalmi szerződéseket tiszteletben tartották, az adott szónak értéke és súlya volt.
A 21. században mindent szigorú jogi folyamatok szabályoznak.
Ugyanakkor néha még találkozhatunk olyanokkal, akik tiszteletben tartják azt, amit az erkölcs diktál. Az utóbbi években én is tapasztaltam hasonlót mind a pénzügyi tranzakciók, mind a szerződések terén.
Ha a szavaid összhangban vannak a tetteiddel, ha megbízható vagy és tartod a szavad, akkor a hozzád hasonló emberekkel rendszert tudtok adni az életeteknek.
Én a szakmában és a magánéletben is igyekszem kerülni azokat az embereket, akik nem hűségesek. Ha ilyenekkel dolgozom együtt, annak úgyis csalódás és számos félbeszakadt projekt a vége.
A bizalmat fel lehet ajánlani és el lehet nyerni ‒ csakhogy körültekintően kell megválasztani, hogy kikkel osztja meg az ember.
Ez a csodálatos ebben a rendszerben: az élet, a cselekvés és a munka nagyszerűsége által valami olyan örömet fedezhetünk fel, amiről azt hittük, már örökre elveszett.
Nincs is annál jobb érzés, mint amikor egy vállalathoz vagy egy csapathoz tartozol, és nyilvánvalóvá válik, hogy te hűséges csapattag vagy. Ekkor, mintegy varázsütésre, mindenki neked akar elmesélni valamit vagy mindenki veled akar dolgozni.
Manapság, amikor sokan megelégednek az opportunizmussal és a csapongással, a hűség ritka, de vonzó érték. És kötelesség is.
Ha hűséges vagy, akkor hálásak lesznek neked mindazok, akik körülvesznek, és az életed minden terén boldogabb leszel.
Egy gondolat azok számára, akik nem ismerik ezt az érzést. Megesik, hogy egy pillanat alatt elveszíthetünk mindent. De ha kitartunk az adott szavunk mellett, akkor ismét felállhatunk a padlóról. Mert ha már semmink sincs, a környezetünk pusztán a hűségünkre és az adott szavunkra hagyatkozva megbízhat bennünk, és segíthet nekünk. Elveszíthetjük mindenünket, de az egyenességünket soha ne veszítsük el!

SEMMI SEM OLYAN ÉRTÉKES,
MINT AZ ADOTT SZÓ.

James pimasz

 
James Bond: Remélem, ért ehhez a masinához, Q.
Q: Forró levegővel működik.
James Bond: Á, most megnyugodtam.
 
Polipka, 1983.
 
Scaramanga: Önellátók vagyunk. […] Meglehetősen nagy energiatartalékokkal rendelkezünk. Megmutatom.
James Bond: Ellát néhány elektromos fogkefét.
 
Az aranypisztolyos férfi, 1974.
 
James ugyan az esetek többségében tiszteletben tartja a feljebbvalói és a munkatársai utasításait, de a hierarchiával mindig meggyűlik a baja. Hogy vigyázzban állva hallgasson másokat? Na, az nem az ő stílusa.
Gyakran szemtelen, de ez szükséges is ahhoz, hogy teljes lendülettel vethesse bele magát a munkába, és közben megőrizze teljes cselekvési és gondolati szabadságát. Ez a kötetlenség egyfajta biztonsági szelep e fékezhetetlen személyiség számára, aki a köz szolgálatába állította a képességeit.
A pimaszság a lázadás egy könnyed formája, amely segít elviselni, ha nem az elképzeléseink szerint alakul a szakmai vagy személyes környezetünk.
Lehetővé teszi továbbá azt is, hogy új pozíciót harcoljunk ki magunknak a hierarchián belül.
Ha Jameshez hasonlóan mi is tisztában vagyunk a helyzetünkkel, érdemes intellektuálisan egyenrangúvá tenni magunkat a feljebbvalónkkal, amikor az nem a pozíciójának megfelelően viselkedik. Hiszen nincs annál rosszabb, mint olyanoktól parancsokat kapni, akik nem olyan kompetensek, mint te… Márpedig mindannyian voltunk már ilyen helyzetben.
Egy kis szemtelenség lehetővé teszi, hogy távolságot tartsunk attól az aktakukactól, akivel kényszerűségből együtt kell dolgoznunk, miközben segít kitűnni a többiek közül, úgyhogy egy nap talán elfoglalhatjuk azt a pozíciót, amire sokkal alkalmasabbak vagyunk nála.
James akkor is a végletekig szemtelen és arcátlan, amikor az Az aranypisztolyos férfiben Scaramanga így fordul hozzá:
– Maga ingyen dolgozik, meleg, királyi hátba veregetésekért és nyugdíjnak nevezett alamizsnáért. Egyébként olyan, mint én. Mi vagyunk a legjobbak. A hasonlóságra!
Mire James így vág vissza:
– Van egy négybetűs vulgáris szó, maga ilyen alak.
A pimaszság tehát nem tiszteletlenség, hanem a létezés vitathatatlan szabadsága.

EGY KIS PIMASZSÁG SENKINEK SEM ÁRT.
FŐLEG, HA ÍGY TISZTÁBA LEHET TENNI
A DOLGOKAT.

James hallgat az ösztöneire


 
Halhoz vörösbor? Hogy is nem fogtam gyanút!
 
Oroszországból szeretettel, 1963.
 
M: Nem árt, ha vigyázunk. A politikai kapcsolatai miatt.
James Bond: Kész szerencse, hogy leépített.
M: De úgy tűnik, megint hasznossá vált.
James Bond: Akkor talán hagyja, hogy folytassam a munkám.
 
Halj meg máskor, 2002.
 
Még ha szembe kell is mennie a feljebbvalóival, ha a parancs igazságtalannak vagy a valódi kérdés szempontjából irrelevánsnak tűnik, a küldetés teljesítése érdekében James nem habozik követni az ösztöneit.
Több kalandja során csak akkor játszik a szabályok szerint, ha az feltétlenül szükséges. A 007-esnek mindig a küldetés teljesítése lebeg a szeme előtt, és mivel számos alkalommal csak magára számíthat, az ösztöneiben is meg kell bíznia.
Mi történne, ha mindezt a saját életünkre is alkalmaznánk? Mi lenne, ha mernénk követni az ösztöneinket?
Ne foglalkozzunk azzal, hogy mit mond az eszünk, hallgassunk a belső hangra! Ez magabiztosság kérdése. Az ösztön elvégre nem holmi szeszély, hanem mindazon ismeret összessége, amit születésünk óta szereztünk meg. Az ösztön egy mágikus megérzés, ami kijelöli számunkra a helyes irányt.
Gyakran megesik, hogy mélyen legbelül tudjuk, hogyan kéne reagálnunk. Ilyenkor hallgatnunk kellene magunkra, de inkább más tanácsát választjuk, a kijelölt ösvényt, a jól bevált formulát, a logikát. Pedig az ösztön a jobb döntés felé csábít minket, csak hinnünk kell benne egy kicsit.
Hányszor megtörténik, hogy ha valami nem sikerül, akkor azt mormogjuk magunkban, „pedig olyan biztos voltam benne…”
A „helyes” megoldás viszont valójában csak általánosítás, ami ritkán alkalmazható minden egyes esetre, hiszen nincs két egyforma szituáció.
Amikor megvettem a hajómat, ahol ezt a kötetet is írom, az ismerőseim többsége azt hitte, álomvilágban élek. Egy lepukkant roncsot vásároltam, fogalmam sem volt a hajózás szabályairól, ráadásul Lyon kellős közepén semmi keresnivalója nem volt egy jachtnak az uszályok között.
Amikor kiemelték a vízből, és ott állt a szárazdokkban, a hajótest tele volt lékekkel, én mégis rákönyököltem a korlátra. A jelenethez egy ipari kikötő szolgált háttérül, daruk és konténerek rozsdásodtak a szakadó esőben. De nem törődtem vele. Úgy éreztem magam, mintha a Szerelemhajó című sorozat tengerjáróján álltam volna. Ez az idős hajó lesz az új otthonom ‒ gondoltam akkor. Nem érdekelt, hogy mások mit tanácsolnak, és attól sem ijedtem meg, hogy tapasztalatlan vagyok a vízen. Követtem a belső hangot, ami azt suttogta: „Érezd otthon magad!”
Hat hónappal később, amikor visszahelyezték a vízre a teljesen felújított hajót, a hosszú ideje mozdulatlan motor első pöccre berregni kezdett, én pedig hamar belaktam a mahagóniborítású kabint. Elkezdődött az új életem.
Jameshez hasonlóan mi is hallgathatunk másokra, tisztában lehetünk a szabályokkal, és figyelembe vehetjük az adatokat meg a statisztikákat is, mielőtt döntünk valamiről. Az esetek túlnyomó többségében azonban elég a megérzéseinkre hagyatkoznunk, még akkor is, ha racionálisan nem tudjuk megmagyarázni, miért teszünk így. Legyen szó szakmai kérdésekről vagy magánügyekről, kövessük bátran az ösztöneinket. Tudni fogja a választ!
 
 



GONDOLKOZZ JAMES FEJÉVEL!
 

 
CSAK AZ ÖSZTÖNÖM TUDJA,
MI A LEGJOBB A SZÁMOMRA.
 

 

JAMES ÉLETBÖLCSESSÉGE
 
AKI MEGTAGADJA
A SAJÁT TERMÉSZETÉT,
ÖNMAGÁT TAGADJA MEG.
ÍGY PEDIG NEM TELJESÍTHETI
A KÜLDETÉST,
AMIRE SZÜLETETT.

James soha nem veszíti el a fejét

 
James Bond (amikor előmászik a csatornából): Délutáni sétára indultam, de úgy tűnik, eltévedtem.
 
Gyémántok az örökkévalóságnak, 1971.
 
Le Chiffre: Látom, inget cserélt, Mr. Bond. Remélem, nem a kis partink izzasztotta meg?
James Bond: Egy kicsit. De még mindig kellemesebb, mintha éjszaka véresre sírnám a párnám.
 
Casino Royale, 2006.
 
James egyik legfontosabb képessége, hogy mindig higgadt marad, még a legkilátástalanabb helyzetekben is. Megtanulta, hogyan tudja használni a bensőjében felpezsgő adrenalint.
De hát, emberek, ennek semmi értelme, hiszen csak egy filmről van szó!
Persze, de ha alaposabban megvizsgáljuk, számos esetben, amikor James megőrizte a hidegvérét, könnyen talált kiutat, vagy legalább valami rést az ellenfele védelmén. És Bond azért olyan kivételes, mert akkor lép a tettek mezejére, amikor a másik nem is sejtené.
Veszély-vagy vészhelyzet esetén tagadhatatlanul az az egyik leghasznosabb fegyver, ha megőrizzük a nyugalmunkat.
Amikor a pánik miatt tehetetlennek érezzük magunkat, de James bőrébe bújva képesek vagyunk a félelem, a gyengeség vagy a törékenység legkisebb jelét sem mutatni, akkor megzavarhatjuk az ellenfelünket.
Legyen szó kocsmai verekedésről vagy a céges tanácsteremről, manapság gyakran hallani arról, hogy valaki nyomást gyakorol a másikra.
Ez a nyomásgyakorlás a félelmünkre játszik, a következményektől való rettegést próbálja bennünk feléleszteni. Egy olyan vetélytárs esetén azonban semmivé foszlik, aki képes megőrizni a hidegvérét, aki gyakran egy szót sem szól, csak villant egy mosolyt.
Ha minden körülmények között nyugodtak tudunk maradni, az egyszerre pajzs és fegyver is.
 
 



GONDOLKOZZ JAMES FEJÉVEL!
 

 
CSAK NYUGALOM,
A TÖBBI JÖN MAGÁTÓL.

James karizmatikus

 
M: Bond, egy magafajta érzéketlen ember nehezen érti ezt, de a felelősségtudat és az önteltség nem fér meg egymással.
James Bond: Legyek kicsit pap, kicsit bérgyilkos?
 
Casino Royale, 2006.
 
Indiai ügynök: A sziget teli van gyönyörű nőkkel. Férfi be sem léphet oda.
James Bond: Tényleg? Ez szexuális diszkrimináció. Feltétlenül el kell látogatnom oda.
 
Polipka, 1983.
 
Kiismerhetetlen, összetett, titokzatos – ha James belép valahová, minden szem rá szegeződik. Csodálatot és tiszteletet vált ki a közvetlen környezetéből, a kollégáiból, de még az ellenségeiből is. Sokszínű személyiség, akinek csak némi szemfényvesztésre és pár jól megválasztott szóra van szüksége ahhoz, hogy megjegyezzék.
Ezt a fajta karizmát mi is ki tudjuk fejleszteni magunkban, hiszen James a magabiztosságából táplálkozik. Tehát valójában a magabiztosság az, ami néha annyira hiányzik belőlünk.
Vagyis a sugárzó karizma nem egy adottság? Ez nem valami olyasmi, ami James személyiségének a születésétől fogva a része?
Könnyű azt mondani, hogy igen, és mennyivel kényelmesebb is!
De ha belegondolunk, a karizma nem más, mint olyan viselkedési formák összessége, amelyeken dolgozhatunk.
Nem születünk mindannyian ugyanazokkal a képességekkel, és nem meglepő módon a tény, hogy James árva volt, azt is jelentette, hogy jóval hamarabb kellett kiállnia saját magáért, mint másoknak. Nem volt ugyanis, aki védelmezze. Ebből a hiányból azonban erényt kovácsolt, mint ahogy azt két hasonló helyzetben lévő hozzátartozómnál is megfigyelhettem. A két árvának keményen kellett küzdenie, hogy kivívják az őket megillető helyet az életben, és ma, Jameshez hasonlóan, mindketten sugárzó személyiséggel bírnak. Bond karizmájára mindenképpen katalizátorként hatott az árvaság, de egy vonzó személyiség felépítéséhez másra is szükség van.
A karizmatikus emberek személyiségjegyei között gyakran visszatérő jellemvonásokat találunk: magabiztosak, tudják, mit akarnak mondani, és sosem haboznak. Azt is mondhatnánk, hogy ugyanabból a fából faragták őket. Nem igazán rejtélyes személyiségek, inkább olyanok, mint egy csiszolt gyémánt.
A karizma nem egyenlő a stílussal, a karizmatikus jellemhez azonban elengedhetetlen, hogy őszintén szóljunk, cselekedjünk, és tiszták legyenek a motivációink.
Bizony, a karizmatikus emberek nem hazudnak, hiszen, ha így tennének, egyből odalenne a varázsuk.
Mondok egy konkrét példát. Egy üzletkötőről van szó, akivel egy kommunikációs ügynökségnél dolgoztam együtt. Hogyan is mutathatta volna magát őszintének, és ennek köszönhetően karizmatikusnak a lehetséges új ügyfelek előtt, mikor mindennap csoszogva, kelletlenül, egy rosszul szabott, viseltes öltönyben (utálta az öltönyöket) indult neki a körútjának?
Valamiből meg kell élni, mondogatta, de azzal, hogy minden áldott nap megtagadta a saját énjét, és egy másik személyiséggel álcázta önmagát, a sármos, karizmatikus megjelenését ásta alá. Így persze nem volt egyszerű új ügyfeleket megnyernie.
Csak úgy tudjuk karizmatikusnak mutatni magunk, ha mélyen legbelül tényleg azok vagyunk.
És az is elengedhetetlen ahhoz, hogy karizmatikussá váljon a személyiségünk, ha távolságot tudunk tartani a kialakult helyzettől, ha képesek vagyunk megfékezni az érzelmeinket és megőrizni a nyugalmunkat.
Bondhoz hasonlóan mi sem születünk karizmatikusnak, de azzá válhatunk, ha a megfelelő értékek mellett tesszük le a voksunk, ha hosszú éveken át mélyítjük a tudásunkat, és egész életünkben fejlesztjük azt.
 
 



GONDOLKOZZ JAMES FEJÉVEL!
 

 
A KARIZMA NEM MÁS,
MINT AMIKOR VALAKI
TELJES MÉRTÉKBEN ÉS KIZÁRÓLAG
ÖNMAGA.

James laza

 
Bond: Számomra Crab Key egy jó kis kikapcsolódás lesz.
Amerikai férfi: Miből? A nőkből?
Bond: Végre nem leszek céltábla.
 
Dr. No, 1962.
 
James Bond: Régóta együtt vagyunk… Ezért a közös lakosztály.
Vesper Lynd: Csakhogy én tisztes katolikus lány vagyok. Nem akarok szégyenkezni, ezért külön hálót kérek.
James Bond: Utálom, amikor a vallás két ember közé áll.
Vesper Lynd: A vallás és egy jól zárható ajtó. Ugye nem lesznek problémáink, Bond?
James Bond: Nem, nem az esetem. Vannak hiányosságai.
Vesper Lynd: Észbeli?
James Bond: Férjbeli.
 
Casino Royale, 2006
 
Ajövő mindig gyorsan jelenné válik, így vajon érdemes-e azon aggódnunk, hogy mit hoz az ismeretlen holnap?
Ez James egyik mottója, hiszen ő együtt él az eseményekkel, és minden egyes pillanatban kockára teszi az életét.
A lazasága miatt sosem látja sötéten a jövőt, és másképp tekint azokra a veszélyekre is, amelyekkel nap mint nap szembesül.
Mi vajon milyen gyakran vagyunk képesek erre? Hiszen sokszor emésztjük magunkat azzal, hogy vajon legközelebb min különbözünk majd össze a házastársunkkal, a gyerekeinkkel vagy a felettesünkkel? Mennyi időt töltünk azzal, hogy elképzeljük a legrosszabbat? Pedig amikor aztán szembesülünk a tényekkel, kiderül, hogy nincs is mitől tartanunk.
Bizony, néha mindannyiunkat elönt az aggodalom, mert képesek vagyunk úgy kiforgatni valami semmiséget is, hogy rögtön a legrosszabbra számítunk.
Arról nem is beszélve, hogy esténként az ágyunkban fekve az agyunk kombinálni kezd, aztán egész éjszaka le sem tudjuk hunyni a szemünk.
Amikor egy olyan holnap miatt aggódunk, ami még nem is létezik, akkor alaposan megnehezítjük a saját dolgunkat. Erről a holnapról elfelejtjük ugyanis, hogy mi vagyunk a főszereplői, és hogy tőlünk is függ, hogyan alakul. Még ha nem is sikerül mindent az irányításunk alá vonni, annyit mindenképpen megtehetünk, hogy nem aggódjuk halálra magunkat. Ami pedig a legfontosabb: nem szabad elveszítenünk a józan gondolkodásunkat, amikor eljön az adott pillanat.
Muszáj egy kis lazaságot csempészni a mindennapjainkba. Jól esik olykor venni egy mély lélegzetet, és mosolyogva várni a jövőt. Így az egészségünket és az éjszakai pihenésünket sem veszélyeztetjük.
James hozzáállása is azt bizonyítja, hogy semmi értelme olyan helyzeteken rágódni, amelyekre nincs ráhatásunk.
Arról nem is beszélve, hogy ha állandóan a legrosszabbra gondolunk, akkor éppen annak az irányába terelhetjük az eseményeket, mert az efféle projekciók befolyásolják, hogyan alakul a jövőnk, és mi magunk miként találjuk meg benne a helyünk.
Talán nem az a leghasznosabb, ha folyamatosan a még előttünk álló nehézségeken agyalunk… Pláne akkor, ha azok talán soha nem is léteztek.
Mit tegyünk hát, ha hatalmába kerít minket a kétely, egyre csak ugyanazt hajtogatja, és nem enged szabadulni a gondolataink alagútjából?
Én egy roppant egyszerű módszert használok: felidézek magamban olyan helyzeteket, amelyek látszólag reménytelennek tűntek, valójában azonban csak átmeneti nehézséget jelentettek.
Felidézek egy-egy olyan problémát, amelyet meg kellett oldanom, és a megoldás végül a szükséges pillanatban adta magát.
Soha semmi sincs veszve, és semmi sem végleges – ezt tanítják meg velünk az élet nehézségei.
Emlékezzünk a tegnap rutinjára. Arra, hogy amit megmászandó hegynek hittünk, valójában csak egy kis domb volt, és lépjünk egyet hátra a néha legyűrhetetlennek tűnő jelentől. Vigasztajuk magunkat azzal, hogy holnap, egy nappal idősebben, már mosolyogni fogunk a dolgon.
 
 



GONDOLKOZZ JAMES FEJÉVEL!
 

 
FOGLALKOZZUNK A MÁVAL!
A HOLNAP NEM MÁS,
MINT EGY ÚJABB MA.
 

 
 
 




 
FONTOLD MEG!
 
Minden relatív
 
Moneypenny: Na tessék, elkésett.
James Bond: Tudom, az embert már az utakról is ki akarják füstölni.
Moneypenny: A konferenciaterembe. Nagyon komoly, Európa összes 00-ügynöke jelen van. Na meg a belügyminiszter.
James Bond: Elveszett a felesége kutyája?
 
Tűzgolyó, 1965.

James magabiztos

 
Vesper Lynd: Rajta lesz a szemem a kormány pénzén és a vadítóan szexi seggén.
James Bond: Észrevette?
 
Casino Royale, 2006.
 
Maximilian Largo: Ön akkor is ilyen nagyvonalú, ha veszít?
James Bond: Nem tudom, sosem vesztettem.
 
Soha ne mondd, hogy soha, 1983.
 
Amagabiztosság a siker alapfeltétele. Ha biztosak vagyunk önmagunkban, azzal már meg is tettük a sikerhez vezető út felét.
James is ezt a szellemiséget testesíti meg. Teljes mértékben biztos a képességeiben, és ez segíti sikerre vinni a küldetéseit, még akkor is, amikor egy hajszálon függ az élete.
Persze, megint jöhetsz azzal, hogy ez csak egy film. Nos, ennél azért sokkal többről van szó. Ezt a filozófiát elvégre a legnagyobb tudósoknál, vállalkozóknál, sportolóknál is megtalálhatjuk, azoknak a sokra hivatott embereknek a gondolkodásmódjában, akik számára a bukás elképzelhetetlen.
Amit hajlamosak vagyunk szimplán „mázlinak”, esetleg „diadalnak” titulálni, valójában a sikerre összpontosító szellem eredménye.
Gyakran halljuk, hogy valaki mágnesként vonzza a balszerencsét, miközben mások minden alkalommal nyernek. Valóban valamiféle mázliról, netán a sorsról volna szó?
A magabiztosság egyfajta mentális hozzáállás, éppen úgy, mint az, hogy valaki mindenben kételkedik, mindentől fél vagy folyamatosan elbukástól retteg.
Ha folyamatosan olyasmiket mondogatunk, hogy „Nekem az sosem jön össze…”, „Nálam mindig van valami gubanc…”, „Peches vagyok, nem tudom, hogy miért…”, „Ez nekem nem fog sikerülni…”, akkor gondolatban máris a bukásra készülünk. Az agyunk előre elfogadja, hogy nem járunk sikerrel, hogy elhasalunk. Ami azonban még rosszabb ebben a gondolkodásmódban, az az, hogy mi magunk idézzük elő a bukást. Mégpedig úgy, hogy készülünk rá, hogy valami rosszat teszünk, mondunk vagy nem a megfelelő gesztussal élünk. Ideje lenne jobban bízni magunkban és nem a bennünket kétségek közé szorító gondolatokra hallgatni, mert ha lépésről lépésre tudjuk növelni az önbizalmunkat, azzal jövőbeli sikereinket alapozhatjuk meg.
Ha az ember hisz benne, hogy szerencsés csillagzat alatt született, akkor valójában önmagában hisz. Azoknak pedig, akiket rendszeresen a balszerencse kísért, nyújtson vigaszt, hogy semmi sem végleges. Ha sikerül szemléletet váltani, azzal megváltoztathatjuk az életünket, és megfordíthatjuk a negatív tendenciákat.
Természetesen azt vonzzuk magunkhoz, amire vágyunk, ezért is fontos, hogy a győzelem és a siker váljon a szokásunkká, ne pedig a vereség.
Egy rossz folyamat megfordításához rendszeresen apró, és a kezdetben kifejezetten egyszerű kihívások elé kell állítani magunk, és azokat sikerrel teljesíteni. Ezt a kis gyakorlatot ismételd meg annyiszor, ahányszor csak alkalmad nyílik rá, és közben ne arra gondolj, hogy úgysem fog sikerülni, hanem arra, hogy „Tudom, hogy sikerülni fog!” vagy „Már csináltam ilyet, és most még ügyesebb leszek!”
Az a cél, hogy a visszájára fordítsuk a negatív folyamatokat, miközben a kis kihívásokból egyre nagyobb győzelmek születnek, aminek eredményeként a sikerhez elengedhetetlen magabiztosság is kialakul bennünk. Jamesnek azért sikerül mindaz, amire vállalkozik, mert a lelke legmélyén tisztában van azzal, hogy sikerrel jár, és ebben egy szemernyit sem hajlandó kételkedni.
Még mielőtt nekiállnál mindennap mantrákat ismételgetni, létezik egy egyszerű gyakorlat a magabiztosság fejlesztésére és karbantartására, amit olyan gyakran ismételhetsz meg, amilyen gyakran csak szeretnéd. Igen, a mikrokihívásokról beszélek.
A mentális kondicionálás is lényeges, de a tettek ennél is fontosabbak a pozitív fordulat eléréséhez.
Állíts önmagad elé minden nap – vagy amikor lehetőséged van rá – különböző mikrokihívásokat, olyan dolgokat, amelyeket nem szoktál csinálni vagy már nem csinálsz, és aztán teljesítsd ezeket.
Nem az a lényeg, hogy valami új dologba vágj bele, hogy elkezdj egy nem éppen lelkesítő tanulási folyamatot, amelyben ott a sikertelenség kockázata, hanem hogy pillanatok alatt elvégezz egy olyan feladatot, amiről azt hitted, nem is vagy rá képes.
Szeretnél példát is hallani?
Azt gondolod, hogy nem vagy a konyha ördöge, és ha áthívod a barátaidat, akkor rosszabb esetben pizzát rendelsz, jobb esetben pedig a szupermarket ételudvarában veszed meg a vacsorát? És ha most az egyszer meglepnéd a barátaidat azzal, hogy egy egyszerű, mégis izgalmas ételt készítesz nekik?
A lelkesen falatozó barátaid láttán érzett büszkeségnél csak a dicséreteik lesznek örömtelibbek. Ilyen egyszerű, ennyi az egész. Íme, egy mikrokihívás, amit sikerült is legyűrnöd.
Küldetés teljesítve, kipipálhatod a listán, legközelebb már magabiztosabban próbálkozhatsz valami összetettebb recepttel.
Ha összedobsz valami finomat a barátaidnak, akkor nemcsak a főzési tudományban való jártasságodat alapozod meg, hanem az önbizalmadat is.
Bárhol, bármilyen területen találhatsz mikrokihívásokat, amelyek illenek az ízlésedhez, az általad űzött sporthoz, a mások felé való nyitottságodhoz, a megszólalásaidhoz, a problémáidhoz vagy az önképedhez…
Ápold ezek mindegyikét, haladj apró lépésekkel, és a magabiztosságod úgy fog gyarapodni, hogy egyszer csak valaki azt mondja majd neked: „Úgy látom, jól mennek a dolgaid! Szinte ragyogsz!”
Pedig valójában csak magabiztos vagy.
 
 



GONDOLKOZZ JAMES FEJÉVEL!
 

 
HA AZ EMBER ELKÉPZELI A BALSIKERT,
AZZAL KOCKÁRA TESZI A SIKERÉT.
A BUKÁST SOSEM SZABAD ELKÉPZELNI.

James áthágja a szabályokat

 
James Bond: Észrevétlenül behatolhatunk a térségbe. Ha alacsonyan repülök, nem vesznek a radarok.
M: Nem, szó sem lehet róla. Ha a tábornok tudomására jut, kiköttet egy árbócrúdra.
James Bond: Ön hivatalosan nem fog tudni róla, uram.
 
Az aranypisztolyos férfi, 1974.
 
M: Csak nyugodtan, 007, de a közös biztonsági szolgálat feje öt perc múlva belép azon az ajtón, és meg kell magyaráznom, miért ugrott el egy ügynökünk Mexikóba a saját szakállára, és okozott egy nemzetközi incidenst.
James Bond: Nem azért, de rosszabb is lehetett volna.
M: Rosszabb? Felrobbantott egy fél házat!
James Bond: Inkább egy fél ház, mint egy emberekkel teli stadion.
M: De volt rá felhatalmazása? Nem. […] A tinta még se száradt az összevonási határozaton az MI5-val, de ők már azt lesik, mikor törölhetik a 00-ás programot. Ön a kezükre játszott.
James Bond: Igaza van, uram. Nehéz napnak néz elébe.
 
Spectre – A Fantom visszatér, 2015.
 
Úgy tartja a mondás, hogy a szabályok azért vannak, hogy megszegjük őket. De valójában ki meri áthágni az előírásokat, ha éppen arra van szükség?
Persze, a törvényekre szükség van a társadalom életének szabályozásához, máskülönben anarchia uralkodna körülöttünk. Ugyanakkor vannak olyan helyzetek, amikor a mindenkire vonatkozó szabályok nem férnek össze azzal, amit valóban meg kell tenni.
Ilyenkor ‒ Jameshez hasonlóan ‒ meg kell ezeket a szabályokat kerülni? Én úgy hiszem, hogy ha ezzel a jó ügyet szolgáljuk, akkor igen. Az igazságért folytatott harc során néha le kell térni a járt útról, időnként pedig olyan dolgot is meg kell tenni, amit máskülönben nem lenne szabad.
Még a hadseregben is létezik ez az elv: ha úgy találják, hogy a kiadott parancs nem szolgálja az ügy védelmét vagy a felső érdekeket, meg lehet tagadni. A tiszteket ilyenkor le is lehet tartóztatni.
Ez egy olyan helyzet, amivel gyakran találkoztam minden korábbi munkahelyemen. Minden szakmának megvan a saját kódexe, szokásrendszere, az ügyeknek megvan a maguk menete, amely szinte kőbe vésve hagyományozódik mesterről inasra, generációról generációra, miközben egyáltalán nem is kérdőjelezzük meg.
Pedig, ha ma is úgy építenénk házakat, mint a múltban, akkor egy teljes év kéne hozzá, mint harminc évvel ezelőtt, nem csak három hónap, mint manapság.
Ha a reklámügynökségnél, ahol dolgoztam, kizárólag azokat a gyakorlatokat és szabályokat követtük volna honlaptervezéskor, amelyeket a fejlesztők és a grafikusok „krémje” tartott nagyra, és más megoldás meg sem fordult volna a fejünkben, akkor még mindig a digitális kőkorban tartanánk, és négy kilométer hosszú lenne a görgetősáv.
A jövő találmányaihoz követnünk kell az ösztöneinket, és néha bizony át kell hágni a szabályokat. A szabályok ugyanis arra a pillanatra érvényesek, amelyben megszülettek, ugyanakkor néha korlátozzák a képzeletet és túlontúl rövidlátók ahhoz, hogy másnap is követni lehessen őket. Szóval nem mindig segítik elő a fejlődést.
Nincs tehát semmi baj azzal, ha átlépjük a vonalat, ha új szabályokat alakítunk ki, ha feszegetjük a határokat, bármilyen szakterületről legyen is szó.
 
 



GONDOLKOZZ JAMES FEJÉVEL!
 

 
MINDEN JÁTÉKNAK MEGVANNAK
A SAJÁT SZABÁLYAI.
TALÁLD KI A SAJÁT JÁTÉKODAT,
A SAJÁT SZABÁLYAIDDAL!

James tudja, hol a helye

 
James Bond: Én meg úgy tudom, a 00-ás ügynökök nem hosszú életűek. Nem kell sokáig bosszankodnia.
 
Casino Royale, 2006.
 
Dr. Madeleine Swann: Lenne egy kérdésem.
James Bond: Éspedig?
Dr. Madeleine Swann: Annyi egyéb lehetséges foglalkozás közül miért választja valaki azt, hogy bérgyilkos lesz?
James Bond: Vagy ez jött szóba, vagy a papság.
Dr. Madeleine Swann: Most komolyan, tényleg ezt akarja? Hogy árnyékok közt éljen és vadásszon? Vagy magát vadásszák? Míg folyton hátrafelé les, és egyedül van?
James Bond: De nem vagyok egyedül.
Dr. Madeleine Swann: A kérdésre válaszoljon.
James Bond: Nem igazán volt más választásom. Amúgy folyton ezen rágódom…
 
Spectre – A Fantom visszatér, 2015.
 
James teljes mértékben tisztában van azzal, hogy hol a helye, mi a dolga, és milyen kockázattal jár az, amit tesz. Ő választotta ezt az életet, amikor Őfelsége titkosszolgálatába állt, és ennek a döntésnek minden aspektusát jól ismeri.
Ki nem panaszkodik olykor a helyzete vagy a döntései miatt? Viszont, ha őszinték vagyunk, akkor be kell látnunk, hogy ezeket a döntéseket mi magunk hoztuk, legtöbbször szabadon. Néha csak amiatt mérgelődünk, mert már nem látjuk a választásaink minden árnyalatát, a pozitív és a negatív oldalt egyaránt, már nem tudjuk, hogy miért ezt a szakmát választottuk, miért ebben a városban lakunk, miért megyünk tíz év után is ugyanazokkal az emberekkel, ugyanoda nyaralni.
Gyakran elfelejtjük a döntéseink mögött álló okokat. Így fordulhat elő, hogy elveszettnek érezzük magunk az ok nélkül választott ösvényeken.
Épp ezért nem szabad elfeledkeznünk arról, mit miért csinálunk, miért élünk úgy, ahogy élünk, különben szenvedni fogunk ahelyett, hogy a vágyainknak megfelelően cselekednénk.
Nem ostobaság néha feltenni magunknak a kérdést, hogy miért az adott munkát választottuk, miért nem változtatunk a rossz szokásainkon, miért nem könnyítünk a ránk nehezedő feladatokon, amelyek a mindennapjaink természetes részévé váltak.
Ki vagyok én? Mi a szerepem? Hol a helyem? A nap végén kinek kell számot adnom a tapasztalataimról? Magamnak, kizárólag csak magamnak.
Nincs könnyű út, de minden út elfogadható, ha magunk választottuk, a saját boldogulásunkra, az életcéljainknak megfelelően.
Abban a pillanatban, amikor nem tudjuk már, hogy miért teszünk dolgokat, hogy miért kelünk fel, miért harcolunk… Amikor már nem találunk okokat, amikor szokássá szürkül valami, az életünk lassan céltalanná válik. Ezekben a pillanatokban nem vagdalkozni kell, hanem le kell ülni, és megtalálni, hogy mi okozza a belső nyugtalanságot. Hiszen a zaklatottság nem vezet minket sehová, viszont roppantul kimerít.
Vegyél elő egy lapot és egy tollat! Írd le, mire vágysz, és mi az, ami hajt az életben! Fogalmazd meg, milyen helyet szerettél volna betölteni a világban, a társadalomban vagy a munkahelyeden! Fogalmazd meg, milyen társasági és családi életet szerettél volna kialakítani… a múltban. Most vesd ezt össze a jelenlegi helyzeteddel, aztán vess el mindent, aminek nincs semmi haszna, ami csak súlyként nehezedik a válladra, és fogalmazd meg, hogy a mostani éned milyen életet szeretne élni!
Bármennyire is egyszerűnek tűnik ez a feladat, működik! De ki lesz az, aki a fejezet végén valóban tollat ragad, hogy újra kitalálja, milyen helyet és szerepet szeretne? Talán a bennünk szunnyadó James Bond a segítségünkre siet?
 
 



GONDOLKOZZ JAMES FEJÉVEL!
 

 
LEGYEN HELYED A VILÁGBAN,
LEGYÉL HASZNOS, DE CSAK A SAJÁT
DÖNTÉSED ALAPJÁN!
 

 
 




 
Mit gondolnak James Bondról
az őt alakító színészek?
 
„James Bond pszichológiája? Hát, van amikor fehér szmokingot visel, máskor meg feketét.”
– Roger Moore
 
„Van egy nagy különbség köztem és James Bond között. Ő képes megoldani a problémáit!”
– Sean Connery
 
„Megmentettem a világot… és Bondot is!”
– Pierce Brosnan

James szereti a luxust

 
James Bond: Vannak bizonyos alapszabályok, angyalom. Például, hogy a Dom Pérignon 53-at nem isszuk 3,5 foknál melegebben, mert az körülbelül olyan, mint a Beatles fülvédő nélkül.
 
Goldfinger, 1964.
 
James Bond: Ah, alábecsültem Stromberget. Aki 52-es Dom Pérignont iszik, nem rossz ember.
 
A kém, aki szeretett engem, 1977.
 
James szereti a luxust, a szmokingokat, az elegáns szállodákat, a szép kocsikat ‒ különösen az Aston Martinokat ‒, de valójában nem mondhatjuk róla, hogy csak az anyagi javakért él.
Noha szépség veszi őt körül, és van is szeme a szépre, sosem kizárólag a szép megkaparintása a célja.
A mindig tökéletesen elegáns James Bond a hedonistákhoz hasonlóan hajszolja az élvezeteket, tudja, hogyan ajándékozza meg magát az élet jó dolgaival.
Ami azt illeti, Bond él a gyönyör kínálkozó lehetőségeivel, de sosem tekinti őket célnak.
A luxus jelen van az életében, de nem ez áll a középpontban. Nem azért teszi a dolgát, hogy bővítse a vagyonát, és még nagyobb luxusban éljen. Ez Bond személyiségének egyik legnagyobb ellentmondása, ami hozzájárul a titkosügynök könnyedségéhez és lazaságához is. A karórájától a szmokingján át az autójáig a férfiasság és a jómód szimbólumai veszik körül, de számára ezek csak tárgyak, amelyeknek az az elsődleges szerepük, hogy segítik őt minél kitűnőbben teljesíteni a feladatait.
Mindannyiunknak vannak vágyai, szenvedélyei, hóbortjai, amelyekért néha gondolkodás nélkül feláldoznánk akár a fizetésünk felét is.
Mindezt a pillanat hevében, a birtoklás vágyát követve is hajlandók lennénk megtenni.
Eszembe jut az egyik gyerekkori barátom édesanyja, aki rajongott a parfümért, és egy alkalommal meglepte magát egy hatalmas üveg, közel hatezer frankos (ez sem mai történet) Chanel N˚5-val. Akkoriban ennyi pénz egyhavi fizetésnek felelt meg. Mi még fiatalok voltunk, és ez az asszony a fia nélkül ment nyaralni, csakhogy „elfelejtett” pénzt hagyni a villanyszámlára… A luxussal, ha telik rá, nincs semmi baj, de tudnunk kell, hogy a csillogás nem melegíti fel a tészta főzővizét vagy a fürdőkádat.
 
 



GONDOLKOZZ JAMES FEJÉVEL!
 

 
LEGYEN JÓ ÍZLÉSED,
LEGYEN MŰVÉSZET AZ ÉLETED,
LEGYENEK SZÉP DOLGAID,
DE SOHA NE RAGASZKODJ HOZZÁJUK!

James jól használja a vonzerejét


 
James Bond: Megtenne egy szívességet? Mindjárt keresni fogják telefonon. Közölné velük, hogy Kairóba utaztam?
Recepciós: Hogyne, örömmel.
James Bond: Köszönöm.
 
A Quantum csendje, 2008.
 
Vesper Lynd: A mosolyodban és a kisujjadban is több férfiasság van, mint bármelyik férfiban, akivel valaha is találkoztam az életben.
James Bond: Honnan tudtad, hogy a kisujjamban van minden férfiasságom?
 
Casino Royale, 2006.
 
James egy sármőr. Bármikor beveti a hangját, a tekintetét, az állatiasságát, hogy elcsábítsa a nők közül azt, akire szüksége van.
Ez egy olyan ütőkártya, amit egyesek közülünk is gyakran kijátszanak, amikor elég magabiztosnak érzik magukat.
Némi kis udvarlás, hogy megszerezzünk valamilyen adatot telefonon vagy megkapjuk a banki iratainkat – egy kis játék, amit tudatosan vagy önkéntelenül, de mi magunk is játszunk.
James rengeteg információt ki tud csalni az emberekből mindenféle erőszak nélkül, pusztán a sármjával. És azt hiszem, mindannyiunknak érdekében állna, hogy sokkal gyakrabban éljünk a csábítás fegyverével.
A csábítás ugyanis örömet okoz az elcsábított számára is, aki – még ha nem is dől be a játszmának – szintén szeretne valamit: mosolyogni.
A minap kaptam egy e-mailt a szerkesztőmtől, amelyben kérte, hogy minél hamarabb, legkésőbb hétfőig, küldjem el a most olvasott kötet legfrissebb javításait és kiegészítéseit. Néhány napos határidő, rövid, de teljesíthető – lenne, ha nem kéne egy másik kéziratot is befejeznem ugyanerre az időpontra, ráadásul a szemközti íróasztalnál ülő szerkesztőnek.
Néha besűrűsödnek a napjaink, és igyekszünk mindent megtenni azért, hogy teljesíteni tudjuk a feladatainkat. Az íráshoz azonban nemcsak idő kell, hanem ötletek és a gondolatok szabadsága is. Tudtam, hogy a két kéziratot ilyen rövid idő alatt nem leszek képes befejezni. Fenyegetőzzek? Dohogjak? Küldjek el mindenkit melegebb éghajlatra? Inkább némi jókedvvel és mosollyal megfűszerezve kértem néhány nap haladékot, ami még nem okozott zavart a könyv előkészítésében.
Noha két kört kellett futnom – Charlotte kemény tárgyalópartner, és elsőre csak két napot sikerült kiharcolnom –, még egy héten át csiszolgathattam a James jellemvonásairól szóló fejezeteket.
Ha tisztában vagyunk azzal, hogyan használjuk a sármunkat, azzal mindenki nyerhet. De csak addig, amíg nem lépjük át a vulgaritás, a manipuláció vagy a tiszteletlenség határát.
 
 



GONDOLKOZZ JAMES FEJÉVEL!
 

 
MINDÖSSZE EGYETLEN
MOSOLY KELL AHHOZ,
HOGY MEGSZEREZZEM TŐLED AZT,
AMIRE VÁGYOM.

James opportunista

 
James Bond (Tiger Tanakának): Egy japán mondás szerint: a madár sose fészkel csupasz fára.
 
Csak kétszer élsz, 1967.
 
James Bond (miközben egy motorcsónak járó propellerével tartja távol az üldözőit): Uraim, ezt nevezik brit távolságtartásnak!
 
Az aranypisztolyos férfi, 1974.
 
James opportunista. Abban az értelemben mindenképp, hogy bármilyen helyzetben találja magát, azt az előnyére tudja fordítani. Ha kell, a stratégiáján is változtat, ha a célja azt kívánja.
Bond kalandjait szemügyre véve az embernek az az érzése, hogy a környezete is a 007-est szolgálja. Valójában azonban maga James az, aki alaposan felmér minden egyes szituációt, hogy szükség esetén a lehető legtöbbet hozza ki az adott helyzetből. Ez megfontolandó viselkedés, nem igaz?
Hányan vagyunk képesek átlátni a körülöttünk lévő helyzeteket, esetleg embereket, hogy a saját szolgálatunkba állítsuk azokat, illetve őket? Egy váza, egy búra, egy borosüveg, vagy egy potenciális fegyver hever előttünk az asztalon? A munkakörülményeim ismeretében az, hogy elbocsátottak, vajon katasztrófa, vagy valódi esély az újrakezdéshez?
Ha más szemszögből vizsgáljuk az eseményeket, minden megváltozik. Nem is kifejezetten az a kérdés, hogy a pohár félig teli van-e vagy félig üres, hanem hogy tudunk-e új jelentést vagy használati módot párosítani a körülöttünk zajló eseményekhez, a bennünket körülvevő tárgyakhoz.
Ebben az értelemben James opportunizmusa olyan képesség, amire nekünk is szert kell tennünk, hogy egy adott helyzetből hozzá hasonlóan kihozzuk a lehető legtöbbet.
Néhány éve eltörtem a lábam. Ez vajon pokollá tette a hajómon töltött mindennapjaimat, vagy éppen ellenkezőleg, végre szusszanhattam egyet, mert nem rohangálhattam a szélrózsa minden irányába, hogy a számlák kifizetésének sziszifuszi munkájával bajlódjak? Lehetőségem nyílt arra, hogy az írás új formáival kísérletezzek, és hogy habzsoljam az új és izgalmas projekteket. Tulajdonképpen ekkor vált az írás a fő foglalkozásommá.
Ha az ember Jameshez hasonlóan opportunista szeretne lenni, akkor nemcsak a jót kell mindenben meglátni, hanem meg kell próbálnunk a helyzeteket a saját céljaink szolgálatába állítani.
 
 



GONDOLKOZZ JAMES FEJÉVEL!
 

 
A SEMMIBŐL IS BÁRMIRE KÉPES VAGYOK.
 

 

JAMES TITKOS TIPPJE:
 
NINCS ABSZOLÚT IGAZSÁG,
CSAK AZ, HOGY AZT TESSZÜK,
AMIT HELYESNEK VÉLÜNK.

James visszafogott

 
James Bond: Mindketten Greene-t használjuk, hogy előbbre jussunk.
Camille: Elveszített valakit?
James Bond: Igen, el.
Camille: Bosszút állt?
James Bond: Nem, még nem.
Camille: Szóljon, ha sikerült. Tudni akarom, milyen érzés.
 
A Quantum csendje, 2008.
 
James nem árulja el a valódi tétet – mint a fentebbi esetben –, sem az ellenfeleinek, sem a feljebbvalóinak. Hasznos lehet eltanulnunk tőle ezt a viselkedésformát.
A hozzánk közel állókkal, a barátainkkal őszintén beszélhetünk arról, hogy mi a tervünk az életünkkel, mik a céljaink, hisz máskülönben, mi lenne a lényege ezeknek a kapcsolatoknak?
De muszáj a távolabbi ismerőseinknek vagy a munkatársainknak is ismerniük az álmainkat, a mindennapjaink mozgatórugóit, a legtitkosabb ambícióinkat, és a lépésenként összerakott tervet, amely mentén mindezt el tudjuk érni?
Nem, ez egyáltalán nem lenne hasznos a számunkra.
Sőt, esetenként veszélyes is lehet, hiszen a – gyakran titokban – féltékenykedők felhasználnák ezt a tudást arra, hogy hátráltassanak minket.
Ha eláruljuk a célunkat, azzal nem segítjük elő annak elérését, szóval nem mindig érdemes felfedni az összes kártyánkat, különösen, ha nem ismerjük eléggé az ellenfeleket. Ezekben a helyzetekben feleslegesen lemeztelenítenénk magunkat, nem kis kockázatot vállalva ezzel.
Ha van is egy tervünk, semmi sem kötelez minket rá, hogy annak minden egyes részletét megosszuk azokkal, akikre nem tartozik.
Meg kell tanulnunk némán követni az utat, és csak lépésről lépésre felfedni a lapjainkat.
Ki hinné el, hogy nagy színész vagy színésznő lesz belőled, ha a jelenben félénk vagy? Ahhoz, hogy sztár legyél, még be kell fejezned a tanulmányaidat, és vissza kell fizetni a kölcsönödet! Ki fog eltartani egy ilyen bizonytalan szakmában? Ki ne lenne rád féltékeny egy ilyen terv miatt?
De ki akadályozna meg abban, hogy titokban egy színjátszókör tagjává válj, akár már ma? Játszd a szereped!
 
 



GONDOLKOZZ JAMES FEJÉVEL!
 

 
INKÁBB TEDD, MINT MONDD!
EGY NAP ELÉG EGY LÉPÉS.

James cinikus

 
Q: 007-es? Én vagyok az új ellátótisztje.
James Bond: Ez biztos csak vicc.
Q: Miért, mert nincs rajtam köpeny?
James Bond: Mert még tele van pattanásokkal.
Q: Az arcbőröm aligha lényeges.
James Bond: De a kompetenciája az.
Q: A kor nem garancia a hatékonyságra.
James Bond: Az ifjúság meg az újításra nem az.
Q: Fogadjunk, hogy nagyobb kárt tudok okozni egy laptopon, pizsamában ülve, teázás közben, mint maga egy év alatt az akcióival, terepen.
James Bond: Akkor mi szüksége rám?
Q: Időről időre meg kell húzni a ravaszt.
James Bond: Vagy mégsem. Nehéz ezt átlátni pizsamában.
 
Skyfall, 2012.
 
A„cinikus” melléknévnek a modern használat szerint gyakran negatív felhangja van. Jamesről szólva viszont érdemes felidézni, mit is jelentett ez a kifejezés az antik görögöknél.
Nézzük meg, mi a cinizmus klasszikus kori meghatározása. A Francia Tudományos Akadémia értelmező szótárának definíciója alapján a cinikus irányzat egy Antiszthenész (Kr. e. V‒IV. század) által alapított filozófiai iskola, amelynek tagjai a természethez tartozónak vallották magukat. Ezt állították szembe a tudománnyal és a társadalmi konvenciókkal, miközben szigorú erények szerint éltek és provokatív módon viselkedtek.
A létezés és a gondolat szabadságát hirdető, a társadalmi konvenciókat és szokásokat elutasító cinikus iskolát leginkább az egyik tanítvány, Szinópéi Diogenész nonkonformista megnyilvánulásai alapján ismerjük.
A cinikus filozófia középpontjában az alázat és az önellátás áll, célja a bölcsesség egy olyan szintjének elérése, amelynek birtokában már nem függünk semmitől, és ‒ ennek következtében ‒ nem is szenvedünk hiányt semmiből.
A társadalmi hagyományok és az erkölcsi elvek elvetésével a cinikus a természet törvényeit teszi magáévá, hogy megbirkózzon a legnehezebb helyzetekkel is, miközben az egyén szabadságát és függetlenségét hirdeti.
Ez sokkal gazdagabb és különlegesebb leírás annál, amit ma cinizmusnak tartunk.
A cinikus attitűd megveti az erkölcsi és társadalmi szokásokat. Ebben az értelemben Jamesre valóban illik ez a meghatározás.
Bondhoz hasonlóan számunkra is előnyös lehet ennek a filozófiának a követése. Az erényekért és a bölcsességért való küzdés, a szabadság útján való haladás, a konvenciók és tanok meghaladása mind a javunkra válhat.
Ha néha mi is cinikus attitűdöt alkalmazunk az életünkben, az segíthet megszabadulni a politikailag korrekttől, az erkölcsileg elfogadottól, és abban is hasznunkra lehet, hogy valódi gondolatszabadsággal fejezzük ki magunkat.
Talán a te környezetedben is él olyasvalaki, aki a gyerekei megszületése után egy nap bejelenti, hogy homoszexuális.
Miután találkoztam valakivel, aki hasonlón ment át, meg szerettem volna érteni, hogy változás következett be a szexuális irányultságában, vagy valami másról van szó.
A válasz egyszerű volt: az ismerősöm szigorú katolikus családból származott, így elképzelhetetlen volt számára, hogy felvállalja a homoszexualitását. Be kellett illeszkednie a családi hagyományok közé, meg kellett házasodnia, családot kellett alapítania, templomba kellett járnia, be kellett iratkoznia hittanra… Hosszú éveken át követnie kellett azt, amit az egyház kért tőle, és ez megakadályozta abban, hogy élhesse a saját életét.
De most, hogy kiszabadult ebből a valódi énjét fogva tartó kelepcéből, végre boldog.
Ilyen helyzetben legfeljebb azt sajnálhatjuk, hogy milyen sok időt pazaroltunk rá, hogy megfeleljünk a konvencióknak.
Egy kis cinizmus nem rossz üzlet egy nagy adag szabadságért.
 
 



GONDOLKOZZ JAMES FEJÉVEL!
 

 
SOHA NE VÁLLALD MAGADRA
A BÁRÁNY SZEREPÉT.
LÉGY TE A FARKAS!
 

 



 
21
 
James nem foglalkozik a múlttal


 
Camille: Mit gondolsz, most már nyugodtan pihennek?
James Bond: A halottakat nem érdekli a bosszú.
 
A Quantum csendje, 2008.
 
James egy kukába dobja Mathis holttestét.
Camille: Hát így bánik a barátaival?
James Bond: Őt nem érdekelné.
 
A Quantum csendje, 2008.
 
James mindig a jövővel foglalkozik. A tegnap nem számít neki, hiszen nem tud változtatni rajta. Csak a most az, ami számára fontos, illetve, hogy miként reagál a jelen kihívásaira.
Amikor A Quantum csendjében Bond végez Slate-tel, így válaszol M-nek, aki nem ért egyet ezzel a lépéssel: „Ne bolygassuk a múltat, lépjünk túl rajta.”
A Daniel Craig által megtestesített, megtört Bond néha álmatlanul forgolódik, vagy eltöpreng azon, mit kellett volna tennie, hogy megmentsen vagy éppen elkapjon valakit. De végső soron mindig a jelen, az aktuális küldetés foglalkoztatja. A múlt vissza-visszatérő képeit éppúgy meg kell ízlelnie, mint egy pohár vodka-martinit, aztán ismét akcióba lendülhet. Ez azonban nem más, mint az emberségességről tanúskodó zárójel egy nagyon is zsúfolt életben.
Hányszor fordul elő, hogy az emlékeinken töprengünk? A múlton, amihez visszatérnénk, ha tudtuk volna azt, hogy… Hányszor fordul elő, hogy esténként újra meg újra lejátsszuk magukban, mi történt tegnap, ahelyett, hogy arra koncentrálnánk, amit a holnaptól szeretnénk kapni?
Ha a múltban élünk, abból nem származik semmi előny a jelenben, és nem teszi gazdagabbá a jövőnket sem.
Nem felejthetjük el a múltat, de elfogadhatjuk.
Ha a múltban, tele megbánással élünk, akkor voltaképpen csak vegetálunk. Hiszen az élet egyetlen pillanatra sem áll meg. Ha tehát a múltban élünk, valójában észrevétlenül visszafelé haladunk, ugyanis körülöttünk minden folyamatosan fejlődik, viszont a múlt, ami annyira kedves a számunkra, amin annyi órát ábrándozunk, csak elidegenít minket a jelentől, és semmit nem ad hozzá az életünkhöz.
Az idő halad, és tán észre sem vesszük, de ha állandóan a múltba révedünk, az életünk megtorpan.
Egyedül a ma és a holnap számít. Mindaz, ami még előttünk áll. Ne hagyd, hogy a melankólia magával sodorjon!

A TEGNAP EGY MÁSIK NAP.
ÉN ITT VAGYOK A MÁBAN.
 

 
 
 




 
FONTOLD MEG!
 
Bosszú
James Bond: Van egy kínai mondás: hogy ha bosszúra szánod magad, akkor előbb áss meg két sírt.
 
Szigorúan bizalmas, 1981.
 
James Bond: Nem művészet a bosszú annak, aki nem hisz semmiben.
 
A világ nem elég, 1999.
 
M: Az élet csupa meglepetés. De egy valamit tudnom kell: hogy megbízhatok-e magában.
James Bond: Nem bízik?
M: Csak egy érzéketlen tetű nem áll bosszút a szerelme haláláért.
James Bond: Ne aggódjon miattam! Nem akarok bosszút állni. Nem volt fontos. És a nő sem.
 
A Quantum csendje, 2008.

James szűkszavú

 
Dr. Kaufman: Várjon, én csak egy profi vagyok, a munkámat végzem.
James Bond: Én is.
 
A holnap markában, 1997.
 
René Mathis: Azt hiszem, bilincs van nála.
James Bond: Remélem is!
 
A Quantum csendje, 2008.
 
James nem beszél sokat – kivéve, ha a hölgyek elcsábításáról van szó –, de ez nem hátráltatja őt! Megválogatja a szavait és a maró megjegyzéseit is, amelyek úgy találnak célba, mint a Walther PPK töltényei.
James kitűnően ért ahhoz, hogy tömören és precízen meg tudja fogalmazni a mondanivalóját, és nekünk sem árt ezt elsajátítani.
Csak a szellemeskedései, a csipkelődései, a humoros megjegyzései esetén szaporítja a szót, akció vagy munka közben soha nem mond többet a szükségesnél.
James egyenesen közli, mire van szüksége, akár a szövetségeseiről, akár az ellenfeleiről van szó.
Mi viszont… Hányszor kerülgetjük a forró kását, amikor egy egyszerű szívesség kéréséről volna csupán szó, akár személyes, akár szakmai téren? Számtalanszor, túlzottan is sokszor!
Mégis, ki tudná kitalálni, mire vágyunk, ha mi magunk nem vagyunk képesek azt világosan megfogalmazni? Vagy, ami még rosszabb, ha egy szót sem szólunk róla…
Gyakran mondják, hogy egy mondatban a „de” előtt elhangzó résznek nincs jelentősége, így akár el is hagyható. A felesleges szavak csak elterelik a figyelmet arról, amit valóban mondani akarunk.
A jó kereskedők tudják, hogy mindaz, amit az üzlet megkötése után mondanak az ügyfélnek, csak veszélybe sodorja a megállapodást.
Ha az üzlet megköttetett, akkor hallgassunk, és írjuk alá a szerződést a pontozott vonalon.
A szavak segítségével meggyőzhetünk másokat, ugyanakkor a pontatlanul megválasztott kifejezések ellenünk is fordulhatnak. Éppen ezért ‒ Jameshez hasonlóan ‒ tudatosan kell őket használnunk.
Minden egyes kimondott szóval leleplezünk magunkból valamit. De ezt akár stratégiaként is alkalmazhatjuk.
A jól megfontolt közléssel növelhetjük a titokzatosságunkat és a karizmánkat. Arra azonban figyelnünk kell, hogy a szavaink őszinték legyenek, ne csak szerepet játsszunk, mert ha kipukkad a lufi, egyből lelepleződünk.
Egy szóval több vagy kevesebb – mindannyiunknak önmagának kell megtalálnia a középutat.

FEJEZD KI MAGAD TÖMÖREN,
EGYENESEN!

James ki tudja nyitni a szívét


 
Vesper Lynd: Nem akarsz közel engedni, igaz? Megint felvetted a páncélod. Sajnálom.
James Bond: Áttörted a páncélom. Nincs hová rejtőznöm. Most már a tiéd vagyok. Azt csinálsz velem, amit akarsz. Minden, amit adhatok, a tiéd.
 
Casino Royale, 2006.
 
Hiába csapong egyik hódításától a másikig, James ki tudja nyitni a szívét, és teljes mértékben oda tudja adni magát a másiknak.
Bond képes szeretni, még ha ez nem is mindig nyilvánvaló. Gondoljunk csak arra, hogy az 1969-es Őfelsége titkosszolgálatában című film végén feleségül veszi Tracyt ‒ de sajnos néhány órával az esküvő után a lányt meggyilkolják. Talán ez az oka, hogy Bond ezt követően nem enged közel magához senkit? A kényszeres csábító álarca mögött ott rejtőzik a férfi, aki már szeretett, és egy nap képes lenne ismét szeretni.
Meddig tart Bond Vesperhez fűződő viszonya? James valóban képes arra, hogy őszintén szerelmes legyen.
Mindannyian megtapasztaltuk a szerelmi csalódást, amely után magunkba zárkózunk, és évekig azt gondoljuk, hogy már soha többé nem talál ránk a szerelem, vagy hogy nem leszünk képesek többé szeretni.
Pedig, ha a szerelem kopogtat az ajtón, újra ki kell nyitnunk a szívünket, újabb esélyt kell adnunk valakinek, miután begyógyultak a sebeink… Ehhez azonban bátorságra van szükség. Meg kell kockáztatni, hogy szeressünk. Vagy lenne más út?
Mi értelme annak, hogy az élet helyett lagymatag érzelmekkel teljenek az éveink, míg végül jéggé válik a szívünk?
Szeretni kell, és tiszta lappal újjászületni az új találkozáskor. Ha újra meg tudunk nyílni, ha ismét ki merjük nyitni a szívünk, és át tudjuk adni magunk az előttünk feltáruló új lehetőség előtt, akkor új életet kezdhetünk.

MINDENT ODA KELL ADNOD,
BÁRMILYEN KEVESED IS MARADT,
AHHOZ, HOGY ISMÉT SZERETNI TUDJ.

James mindig váratlanul bukkan fel


 
Drax: James Bond, maga elkerülhetetlenül feltűnik, mint egy közutálatnak örvendő évszak.
James Bond: Nem is tudtam, hogy az űrben vannak évszakok.
Drax: Magának köszönhetően tél már van.
 
Moonraker – Holdkelte, 1979.
 
James szeret a meglepetés erejével hatni. Ha arra van szüksége, eljátssza a saját halálát, de éppen ilyen hatékony lehet, ha látszólag beszáll az ellenfelei játszmájába, vagy éppen a Bond-lányt manipulálja, aki elkíséri őt a küldetésén.
James abban a pillanatban lepi meg az ellenfeleit, amikor lanyhul a figyelmük, mert biztosak abban, hogy elérték ördögi céljukat.
Az idő neki dolgozik, de éppen így dolgozhat nekünk is. Gyakran sokkal hatékonyabb egy tökéletes pillanatban ‒ amikor senki sem számít rá ‒ kiteríteni a lapjainkat, mint ígérgetésekkel vagy éppen erővel játszani.
Talán te is megtapasztaltad már azt az örömteli pillanatot, amikor a munkahelyen egyedül te jössz rá egy probléma nyitjára. Neked jut eszedbe a MEGOLDÁS. Te leszel a hős, aki megmenti a helyzetet és begyűjti a dicséreteket. De ha jobban belegondolsz, ez csak szerencse… Mikor lesz legközelebb hasonló alkalom, már ha lesz egyáltalán?
Vizsgáljuk meg, hogy James hogyan lepi meg az ellenfeleit és játssza ki az ütőkártyáit a megfelelő pillanatban!
Először is felkészül. Előre gondolkozik.
Ahhoz, hogy mi magunk mozdíthassuk előre a megoldást, valójában csak fel kell készülnünk arra, ami még nem történt meg.
Arra kell törekednünk, hogy minél kevésbé tudjon meglepni minket a jövő. El kell képzelnünk azokat a helyzeteket ‒ a lehetséges nehézségeikkel együtt ‒, amelyekkel szembesülhetünk, és ki kell találnunk, hogyan léphetünk túl a dilemmákon, de ezt a tudást meg kell tartani magunknak.
Ha így teszünk, akkor nem az adott pillanatban kell kieszelnünk a megoldást, hanem egyszerűen az ölünkbe hullik a munkánk gyümölcse.
A felkészültség a legfontosabb.

MINDIG EL KELL KÉPZELNI
AZ ELKÉPZELHETETLENT,
HOGY SOHA SEMMI NE ÉRJEN
MEGLEPETÉSKÉNT.
 

 

JAMES ÉLETBÖLCSESSÉGE
 
A SZÜKSÉGES ROSSZ LÉTEZIK.
HÁBORÚK NÉLKÜL NEM LENNÉNEK
HŐSÖK.

James rugalmas

 
Q: Én mindig két dologra tanítottalak. Egy: sose lássák, hogy vérzel.
James Bond: És a második?
Q: Mindig legyen menekülési terved.
 
A világ nem elég, 1999.
 
James egy valódi kaméleon, aki a másodperc törtrésze alatt képes alkalmazkodni a körülötte zajló eseményekhez. A Halálvágta című filmben az eszméletlen Bondot az autójával együtt el akarják süllyeszteni egy tóban. A partról Zorin és May Day figyelnek, így ő nem jöhet fel a felszínre, más menekülési útvonalat kell találnia. Bond ekkor lecsavarja a kocsi egyik abroncsán a szelepsapkát, és a tömlőből szívja ki a levegőt. Zseniális megoldás!
Persze nem sok valószínűsége van annak, hogy ilyen extrém helyzetbe csöppenünk, de mégis érdemes észben tartani ezt a trükköt. Az ember soha nem tudhatja…
Minket igazából az érdekel, hogy mi tartja életben Jamest. Az, hogy képes minden helyzethez alkalmazkodni, képes minden csávából kimászni, ráadásul mindezt egyedül teszi, mások segítsége, külső támogatás vagy mentőakció nélkül.
Nem arról van szó, hogy az ember mindig felkészül a legrosszabbra, hanem arról, hogy meg kell tanulnunk alkalmazkodni a mindennapjainkban is.
Hiszen mindannyiunkat rosszul érint már a legkisebb változás is, nem igaz?
Gyakran megesik, hogy amikor már tíz éve ugyanott dolgozunk, és minden reggel ugyanazon a metrón ugyanazokkal az arcokkal találkozunk, akkor a munkahelyünk belső szervezetében, netán a marketingstratégia orientációjában történő változást valódi cunamiként élünk meg.
Mi történik? És még mi fog történni? Egyetlen pillanat is elég ahhoz, hogy magával ragadjon minket az idegesség, az aggodalom.
Ki képes megbirkózni egy ilyen változással? És ‒ ami még fontosabb ‒ ki tud jól kijönni belőle? A szerencsefaktort leszámítva egyetlen választ adhatunk: az, aki Jameshez hasonlóan tudja, hogyan kell alkalmazkodni.
Ha még most is ragaszkodunk a múltban megszerzett pozícióinkhoz, az kicsit olyan, mintha James nem jött volna rá, hogyan vehet levegőt a víz alatt. Ez pedig éppen elég lett volna ahhoz, hogy meghaljon.
Az alkalmazkodás képessége nem jelent egyet azzal, hogy meghajlunk valaki előtt, hanem azt jelenti, hogy nyomon követjük és elfogadjuk a megváltozott körülményeket, hogy megerősíthessük a helyzetünket, és hogy tovább bontogathassuk a szárnyainkat.

A SZÉL MEGHAJLÍTJA A NÁDAT,
DE GYÖKERESTÜL DÖNTI KI A FÁT.

James lovagias

 
James Bond: Az én szakmámban állandó a készenlét.
Franz Sanchez: És mi a szakmája?
James Bond: Problémás ügyekben segítek.
Franz Sanchez: Megoldja a problémát?
James Bond: Megsemmisítem a forrását.
 
A magányos ügynök, 1989.
 
James Bond: Milyen csodás kilátás!
Az özvegy: Csak az idejét vesztegeti. Még vagy százan próbálnak majd megölni. Nem nyert nekem, csak öt percet.
James Bond: Nagyszerű, erre igyunk!
 
Spectre – A Fantom visszatér, 2015.
 
Azzal, hogy James az országát szolgálja, valójában a polgárok közösségét szolgálja. Mi sem természetesebb tehát számára, mint hogy magára öltse a védelmező szerepét.
Sokakban megvan a hajlam, hogy a másik védelmére keljenek ‒ legyen az a gyermekük, a házastársuk, a barátjuk, a testvérük ‒, de talán nem mindenkiben, és nem olyan mértékben, mint Jamesben.
Bond lényének ez az egyik legfontosabb összetevője, és jó hír, hogy a védelmező ösztönt mi is fejleszthetjük magunkban.
Nem is túl nehéz, ezzel ráadásul némi könnyebbséget és boldogságot hozhatunk a világba.
Ugyanis, ha alaposan körülnézünk, mindig találunk valakit, aki gyengébb vagy szegényebb, mint mi, akinek több szenvedés jutott, mint nekünk.
Bizony, egy időre valóban magunkra ölthetjük James védelmező énjét.
Odafigyelhetünk arra, hogy egy idős hölgy vagy úr zavartalanul ki tudja venni a pénzét az utcai automatából. Leülhetünk egy fiatal lány mellé a metrón, aki kellemetlenül érzi magát a néhány méterre állók fürkésző tekintete miatt, esetleg segíthetünk egy vak vagy fogyatékkal élő embernek átkelni a zebrán. Netán megadhatjuk a telefonszámunkat idős szomszédunknak arra az esetre, ha egyedül érezné magát.
Igen, mindannyian segíthetünk valakinek, védelmezhetünk valakit, tanácsot adhatunk az unokaöcsénknek vagy a szomszédunknak, bevásárolhatunk a nagyszüleinknek, akiket amúgy sem túl gyakran látogatunk.
Felnőttként nyugodt és kényelmes jövőt biztosíthatunk a szüleinknek, akik eddig vigyáztak ránk.
Ha magunkra öltjük James Bond védelmező énjét, akkor nemcsak magunkkal, hanem másokkal is jót tehetünk, és ha meg akarunk védeni valamit vagy valakit, azzal az életünknek is lesz tétje.
 
 



GONDOLKOZZ JAMES FEJÉVEL!
 

 
MEGVÉDENI ANNYIT TESZ,
SZERETNI. MEGVÉDENI ANNYIT TESZ,
SZOLGÁLNI.

James nem bánja meg a döntéseit


 
M: Életben van még?
James Bond: Igen.
M: Ez meglepő. Megtalálta, amit keresett?
James Bond: Igen.
M: Remek. Gondolom, nem bánt meg semmit.
James Bond: Semmit. Maga sem?
M: Persze, hogy nem. Komolytalan lenne.
 
A Quantum csendje, 2008.
 
Jamesnek a küldetése minden percében döntéseket kell hoznia. Nem habozhat egy pillanatig sem. James egy partizánvezérhez, és minden vezetőhöz hasonlóan a legfontosabb jellemzője az, hogy döntéseket hoz.
Gyakran megkérdezzük mások véleményét, vagy megbeszéléseket tartunk, anélkül, hogy jutnánk valamire, hogy közelebb kerülnénk a döntéshez. Legfeljebb arról döntünk, hogy mikor legyen a következő megbeszélés… Gyakran számot vetünk, mérlegelünk, a következményekkel foglalkozunk… James ezzel szemben gyors és egyértelmű döntéseket hoz. És ha már eldöntött valamit, többet nem gondolkozik rajta.
Csak így juthat ugyanis előre, így teljesítheti a küldetését.
Ahogy mi is csak a döntéseink mentén tehetjük meg az első lépést, majd a következőt, így léphetünk egyre nagyobbakat előre az életben. Ez minden területre vonatkozik.
Nincs tehát mit megbánnunk, akár jó, akár rossz élmény ér bennünket, mert az eredményen már úgysem tudunk változtatni.
Csak akkor cselekedhetünk, csupán akkor tehetünk a saját javunkért, ha döntéseket hozunk. Ezek a döntések formálják az énünket nap nap után.
Ha ugyanis halogatjuk az elhatározást, akkor nem fejlődünk. Mások döntései vagy a közösség tervei miatt ‒ amelyeket ímmel-ámmal fogadunk el, és amelyek gyakran épp ellentétesek azzal, amik az álmainkat szolgálnák ‒, akkor nem haladunk semerre, hanem csak ide-oda hánykolódunk.
Hozz döntést saját magadért, és minden esetben kizárólag önmagadat és a vágyaidat vedd figyelembe! Soha ne bánd meg az utat, amit választottál, az így megszerzett tapasztalatok elvégre hozzád tartoznak, és hozzájárulnak ahhoz, hogy az legyél, aki ma vagy.
A jövőd sem a véletlentől, a környezeted hatásaitól vagy az idők változásaitól függ, hanem csakis attól, hogy milyen döntéseket hozol. Így komoly esély mutatkozik arra, hogy valamikor majd – mintegy varázsütésre –, a döntéseid által olyan életet alakítasz ki önmagadnak, amilyenről mindig is álmodtál.

NINCS ÉRTELME MEGBÁNNI
A LEGJOBBAT, AMIT VALAMIKOR
ÖNMAGADÉRT VÁLASZTOTTÁL.
 

 
 




 
Mit gondolnak James Bondról
az őt alakító színészek?
 
„Különböző a humorérzékünk: Bond annyira angol, le sem tagadhatná. Roger a szavaival és a gesztusaival is remekül hozta James Bondot.”
– Sean Connery
 
„Ez egy olyan film, ami tökéletesen illik James Bond világába, hiszen Bond egy erőszakos és veszélyes világban él.”
– Timothy Dalton
 
„Nem hiszem, hogy Bond Superman lenne. […] Egy emberi lény, akivel azonosulni lehet, és én is így próbálom őt bemutatni… Ez nem egy paródia, vagy egy könnyed, humoros film.”
– Timothy Dalton

James bátor

 
James Bond: Le Chiffre kellett nekik, és megkapták.
M: A hulláját.
James Bond: Ha a lelkét akarnák, egy papot hívtak volna.
 
A Quantum csendje, 2008.
 
M: Fontos, hogy mindig érzelemmentesen kezelje a helyzetet. De látom, ez nem jelent magának gondot.
James Bond: Nem.
M: Nem baj, ha nem jelentkezik. Minden lépését figyelem.
James Bond: Ne játsszunk tovább! Tudta, hogy nem hagyom ennyiben.
M: Tudom, mert ismerem.
 
Casino Royale, 2006.
 
Bármi is történik, James sikerrel jár. Képes rá, hogy kitartóan ellenálljon, így az adandó alkalommal sarokba tudja szorítani az ellenfeleit.
Az 1985-ös Halálvágta című film egyik emlékezetes jelenetében Bond egy taxiban ülve vág keresztül Párizson, hogy ne veszítse szem elől May Dayt, aki egy ejtőernyővel ugrott le az Eiffel-toronyról. Az autóról először a tető tűnik el, aztán kettészakad, de James továbbra is vezeti a járművet, noha csak a fél kasztnival tud haladni. Semmi sem állíthatja meg.
James számos filmben bebizonyítja, hogy a bátrabb egy átlagembernél. Ha ott lebeg a cél a szeme előtt, akkor semmi sem kényszerítheti arra, hogy lemondjon a sikerről.
Manapság gyakran halljuk különféle helyzetekben, hogy „Nem mondunk le semmiről!”
De valójában milyen rövid idő után vagyunk képesek a határozott elköteleződésünket hagyni a csudába?
Mindannyian emberek vagyunk, de James bátorságából és energiájából, abból, hogy soha nem adja fel, még a legrosszabb helyzetekben sem, ránk is ragadhatna valami.
James sikerének az a biztosítéka, hogy nem veszíti szem elől a zsákmányát, hogy megszállottan ragaszkodik a küldetés teljesítéséhez. Egyedül van, senki sem segít neki. Gondoljunk csak bele, minket ki tudna a legjobban hozzásegíteni a terveink vagy a célunk eléréséhez, ha nem mi magunk?
Ki tehet értünk bármit, ha feladjuk a saját álmainkat?
Gyakran megkérdezik tőlem, hogy hányadik próbálkozásra adták ki az első regényemet. Érdekes kérdés. Idő kellett hozzá, szerencse, kapcsolatok, ismerősök? El kellett végeznem valami különleges képzést? Vagy megtaláltam a megfelelő témát a megfelelő időben, ami jól rezonált a környezetével? Talán mellékesen némi tehetségre is szükség volt?
Vannak, akik úgy adják ki az első könyvüket, mint ahogy a bűvész előhúzza a nyulat a kalapból. Bár nem lenne szabad lerombolnom a művészeket és a múzsáikat övező mágikus aurát, az én esetemben úgy tizenöt kéziratváltozat és háromszázötven, szerkesztőktől kapott elutasító levél után jelenhetett meg az első regényem.
Ez persze messze nem jelentette azt, hogy be is futottam, azon ezután kellett elkezdenem dolgozni.
Egy idő után azonban egyszerűen nem számoltam az elutasításokat, és inkább a készülő írásaim soraival foglalkoztam.
Egyedül mi járhatunk közben a saját vágyainkért. Soha ne adjuk fel őket, még akkor is bátran harcoljunk értük, amikor látszólag minden elveszett – gyakran ez az egyetlen, sikerhez vezető út.

James jó stratéga

 
James Bond (az együtt töltött éjszaka után): Ugyanolyan gyűrűt hord, mint Largo.
Fiona Volpe: Tetszik, azért hordom.
James Bond: A hiúság veszélyes.
Fiona Volpe: A hiúságról, azt hiszem, kevesen tudnak olyan sokat, mint maga.
James Bond: Csak ne bízza el magát, kislány. Ami ma történt, azt a hazámért tettem. Semmi örömöt nem találtam benne.
 
Tűzgolyó, 1965.
 
M: Túl sokan halnak meg miattam.
James Bond: Ha ön kell neki, kénytelen lesz önért jönni. Végig egy lépéssel Silva mögött jártunk. Ideje, hogy fordítsunk a játék menetén.
M: És én leszek a csali? Rendben. De csak mi ketten. Senki más.
 
Skyfall, 2012.
 
James ravasz, agyafúrt, szélhámos, hazug, elsősorban viszont remek stratéga.
Mindig egy lépéssel mások előtt jár, így a Polipkában is, amikor hagyja, hogy az ügynök, akivel együtt töltötte a éjszakát, ellopjon egy valódi Fabergé-tojást, mert korábban nyomkövetőt helyezett el benne, így azzal, hogy utánaered, visszatérhet a játszmába.
James egyik védjegye, hogy készül az előre láthatatlan eshetőségekre is. Ez minket is inspirálhat, és valójában érdekünkben is áll, hogy alaposan megvizsgáljuk a fogásait. Ha így teszünk, hozzá hasonlóan mi is mindig a helyzet magaslatán állhatunk.
Képzeljük el a legjobb és a legrosszabb lehetőségeket, számítsunk a tetteinkre adott válaszokra, mindig legyen B-tervünk, és ne tegyünk fel mindent egy lapra!
Nem kell szuperhősnek vagy titkosügynöknek lennünk, nem kell hatalommal rendelkeznünk, enélkül is tudunk stratégiát csempészni a mindennapjainkba.
Jameshez hasonlóan nekünk is számolnunk kell a különböző lehetőségekkel, és előkészíthetünk menekülési útvonalakat, ha valamilyen probléma merülne fel, így nem ér minket felkészületlenül semmilyen szituáció.
Valóban tisztában vagy annak a vállalatnak a pénzügyi helyzetével, ahol dolgozol? Vagy nagyot csalódnál, ha bejelentenék, hogy a cég összeolvad a versenytársával, amit újraszervezés és a párhuzamos pozíciók leépítése követ? Ilyesmi manapság bármikor előfordulhat.
Gyakran hagyjuk, hogy az események magukkal sodorjanak minket és irányítsák az életünket. Gyakran úgy mondunk le a döntéseinkről, hogy fel sem tűnik: átengedtük azokat a stratégák kényének-kedvének, akik a saját játszmájuk szabályait követve lépdelnek a sakktáblán, hiszen pontosan tudják, hová is tartanak.
Ha viszont csak a saját dolgunkkal foglalkozunk, és nem tartjuk szem előtt a társadalom elvárásait, a vállalat vagy a világ érdekeit, akkor csak gyalogok leszünk egy olyan sakkjátszmában, amelynek fel sem tudjuk mérni a tétjét.
De mi lenne, ha Jameshez hasonlóan mi is a saját vágyaink stratégáivá válnánk?
A technológiai fejlődésnek köszönhetően számos szakma eltűnt. Csak meg kell nézni a trendeket, hogy lássuk, minden milyen gyorsan változik. Azzal, ha a szakmánkban stratégává válunk, ha érdeklődve fordulunk az újonnan felmerülő területek felé, egyfelől előre fejleszthetjük a készségeinket, másfelől előkészíthetjük az idővel óhatatlanul bekövetkező változást.
Stratégának lenni ugyanis nem jelent mást, mint hogy felkészülünk. Így soha semmi nem ér minket váratlanul.
Ahogy Gustav Graves, Bond ellenfele érvel az apjának a Halj meg máskor című filmben: „Háborúban a győztes stratéga csak akkor keres csatát, ha a diadal már biztosan az övé.”

DÖNTS A JELENBEN,
ÉS SZÁMÍTS A JÖVŐRE!

James mindig ad magának második esélyt


 
Blofeld: Azt mondták, hogy magát meggyilkolták Hong Kongban.
James Bond: Igen, ez a második életem.
Blofeld: Csak kétszer él, Mr. Bond.
 
Csak kétszer élsz, 1967.
 
Vesper Lynd: Mindenki blöfföl, igaz?
James Bond: Igen. Mindenki. Mindenki, csak te nem. Ezért szerettem beléd.
Vesper Lynd: Szeretsz?
James Bond: Kilépek, és addig hajózgatunk a tengeren, amíg valamelyikünk talál rendes munkát. Kettőnk közül te vagy az esélyesebb, mert én nem tudom, mi az a rendes munka.
Vesper Lynd: Komolyan gondolod?
James Bond: Igazad volt. Ha nem szállok ki időben, a lelkemből semmi nem marad a végére. Eldöntöttem, még nem késő. Mit szólsz hozzá?
 
Casino Royale, 2006.
 
Ezt a kijelentést követően James azonnal elküldi a felmondását M-nek.
Beszéltünk már a döntésekről, a választásról… És simán dönthetünk úgy, hogy adunk magunknak egy második lehetőséget. Láthattuk, van olyan helyzet, amikor James is határoz.
Még ha árulás is lesz a vége, még ha a lány meg is hal, noha szerelmes Jamesbe, a 007-es ad magának egy újabb esélyt, egy második lehetőséget a boldogságra, az élet újrakezdésére.
Erre vajon mi is képesek vagyunk? Készen állunk arra, hogy bármilyen életkorban a nulláról kezdjük újra, valahol máshol, egy projekt vagy egy számunkra különleges személy kedvéért?
Attól még, ha adunk magunknak egy második esélyt, továbbra is hiszünk magunkban. Bízunk abban, hogy szerencsénk lesz, reméljük, hogy érdemes kockáztatni.
Előfordul azonban, hogy Jameshez hasonlóan egyetlen okunk van erre: hogy tiszta lappal indulhassunk, hogy elfelejthessük mindazt, amit tudtunk vagy megtanultunk. Miért? Hogy ismét tárt karokkal fogadjuk az életet.
Ki lenne az, aki átvezet minket az ismeretlenbe, a bizonytalanságba, ha nem mi magunk? Pláne, ha ez a boldogságunk kulcsa!
Egyik pillanatról a másikra bukkan fel az esély, amit meg kell adnunk magunknak. Ilyen esetekben nem elég gondolkozni a saját boldogságunkon, hanem tenni is kell érte.

SEMMI SEM VÉGLEGES.
ÚJRAKEZDENI NEM MÁS,
MINT SZERETNI, ÉS FŐLEG: SZERETNI
ÖNMAGUNKAT.
 

 
 
 




 
FONTOLD MEG!
 
Ragaszkodni másokhoz
 
Natalja: Én csak halott hősöket ismerek.
James Bond: Natalja…
Natalja: Miért vagy ilyen érzéketlen? Mint egy harci gépezet…
James Bond: Ezért vagyok még életben.
Natalja: Nem, ezért vagy magányos.
 
Aranyszem, 1995.

James mindig talál megoldást

 
Tatjana Romanovna: Melyik utat választottad?
Bond: A legrövidebbet.
 
Oroszországból szeretettel, 1963.
 
M: Ha bármi esélye van rá, Bondnak sikerülni fog. A legjobb emberünk, de nem vallom be.
 
A világ nem elég, 1999.
 
Mások csak problémákat találnak, Bond viszont a megoldások embere. Semmi sem állhat az útjába, és azt hiszem, ez James egyik legnagyszerűbb jellemvonása. Az egyenlőtlen összecsapások során, a legkétségbeejtőbb kutyaszorítóban sem csak keresi a megoldást, hanem meg is találja.
Kulcsfontosságú, hogy ezt a hozzáállást átültessük a mindennapjainkba. Sokan körülöttünk minden egyes megoldásra újabb problémával állnak elő, legyen szó ingatlanvásárlásról, gyereknevelésről, az előléptetés lehetetlenségéről vagy a toxikus partner faképnél hagyásáról. Így megy ez azoknál az embereknél, akik folyamatosan kerülgetik a problémáikat, de ahelyett, hogy megoldást találnának rájuk, egyre mélyebbre ássák magukat bennük.
Ha segíteni próbálsz nekik, minden egyes megoldási javaslatodra két újabb problémával fognak előrukkolni. Ez egy feneketlen kút, hiszen ők valójában nem is akarják, hogy segíts rajtuk, csak panaszkodni és morgolódni szeretnének, de egy centit sem változtatnának az életükön.
Szükség esetén támogathatjuk a hozzánk közel állókat, de nem oldhatjuk meg a kedvük szerint a problémájukat.
Mielőtt mások számára találnánk megoldásokat – amiket talán el sem fogadnának –, magunkon legyen a hangsúly.
Nem véletlenül használom a találni igét, mert keresni annyit tesz, próbálkozni, ami valójában a semmittevés egy látványos módja.
Például a munka gyorsan változó világához is folyamatosan tudnunk kell alkalmazkodni.
Az eredeti végzettségem szerint hangmérnök vagyok. Visszatérve a párizsi tanulmányaimat követő amerikai stúdiós kalandokból, felbátorodva munkát kerestem a francia főváros hangstúdióiban. A digitális technológia közben hatalmas lépésekkel fejlődött, az idő pedig tette a dolgát. Egyik napról a másikra a stúdiók háromnegyede bezárt, mert a kiadók nem vitték oda a projektjeiket. Ekkoriban a francia könnyűzene utolsó csillagainak Londonban, New Yorkban vagy Los Angelesben vették fel a lemezeit.
Időtlen időkig kereshettem volna munkát a saját szakmámban, a saját képességeimnek megfelelően… egy olyan szakterületen, amely – minden várakozás és a józan logika ellenére – a betölthető állások számát tekintve gyakorlatilag nem is létezett. Nekem viszont megoldást kellett találnom a megélhetésemre. Noha a zenei projektek nem vesztek el Franciaországból, a megvalósításukra szánt keretek egyre jelentéktelenebbek lettek.
A dicsőségért való munkának is megvan a határa, mégpedig az, ha az embernek a Sóhajok hídjánál kell kéregetnie.
Ha megkívánja a helyzet, mindent át kell alakítani. Találni kell egy új munkát, egy új életmódot. Az írás akkoriban számomra csak levezetés volt, egyfajta hobbi. Nem sokkal később, 1998-ban, az internet új lehetőségekkel kecsegtetett. Mindent újra ki kellett találnom.
Neked kell lenned a megoldás kulcsának és forrásának az életed minden területén. Ha valami nem tetszik, akkor változtass rajta, mint ahogy James is teszi, és akkor sikeresen teljesítheted életed küldetését!

MINDIG VAN MEGOLDÁS.

James gyűlöli a szükségtelen erőszakot


 
Kerim Bey: Vavra köszöni, hogy megmentette az életét. Mostantól a fia.
James Bond: Megtisztel. Kérnék tőle valamit. A lányok ne folytassák.
Kerim Bey: Azt mondja, egy cigány soha nem lenne ilyen vajszívű, és a döntést magára bízza.
James Bond: Mintha nem volna elég bajom.
 
Oroszországból szeretettel, 1963.
 
James – mint a titkosügynökök általában ‒ az erőszak és a halál világában él. Olykor ő is erőszakkal lép fel, de csak azért, hogy teljesíthesse az általa igazságosnak vélt felsőbb célért folyó küldetést. Nagyon is tisztában van az erőszak szükségességével, ugyanakkor gyűlöli, ha valaki alaptalanul erőszakos.
Az Oroszországból szeretettel című filmben egy cigánytáborban két nőnek életre-halálra kell megküzdenie egy férfi szerelméért, de Bond a tábor főnökétől azt kéri, hogy fejezzék be a küzdelmet. Az ő szemében semmi sem igazolhatja a szerelemért vívott élethalálharcot.
Ha el akar érni valamit, akkor a sármját vagy a ravaszságát veti be, vagy egyszerűen hazudik, de csak abban az esetben folyamodik erőszakhoz, ha nincs más választása.
Mi haszna a mindennapjainkban a szóbeli vagy fizikai erőszaknak? Mit nyerünk a volán mögötti agresszióval vagy a durva sértésekkel? Az esetek többségében semmit.
A hírek mindennap beszámolnak arról, hogy a társadalmunk nincs híján erőszaknak, noha a helyzetek többségét meg lehetne oldani párbeszéddel, egymás meghallgatásával és kölcsönös megértésével.
Ha nem húznánk fel magunkat semmiségeken, akkor semmi kétség: egy sokkal jobb és nyugodtabb világban élnénk.
Jameshez hasonlóan nekünk is az utolsó mentsvárnak kell tekintenünk az erőszakot.

EGY CSATÁBAN
MINDKÉT FÉL VESZTES.
A CSATÁT ÚGY LEHET A LEGJOBBAN
ELKERÜLNI, HA BELE SEM KEZD
AZ EMBER.

James kordában tartja a félelmeit


 
Honey Ryder: Örülök, hogy a maga tenyere is izzad.
James Bond: Persze, én is félek. Legyen természetes, majd én beszélek.
 
Dr. No, 1962.
 
James Bond: Maga fél.
Nő a kaszinóban: Köszönöm az italt, Mr. Bond.
James Bond: Remek az alakítása. […] Tudom, hogy milyen, ha egy nő fél, de úgy tesz, mint aki nem.
Nő a kaszinóban: Mit tud maga a félelemről?
James Bond: Mindent.
Nő a kaszinóban: Ez egész más. Ő egész más.
James Bond: Segíthetek.
Nő a kaszinóban: Azt erősen kétlem.
James Bond: Megpróbálnám.
Nő a kaszinóban: Hogyan?
James Bond: Vigyen hozzá.
Nő a kaszinóban: Meg tudja ölni?
James Bond: Igen.
 
Skyfall, 2012.
 
James nem hagyja, hogy a rettegés és az ismeretlentől való félelem eltántorítsa vagy maga alá gyűrje. Még akkor is nyugodt marad, amikor Dr. No tengeralatti támaszpontján elkábítják, és fogalma sincs, hogy túléli-e a kalandot, közben Honey Ryderért is aggódhat.
Persze, James is fél, ez emberi reakció. Csak a bolondok és a lelkiismeretlen emberek nem ismerik a félelmet.
Viszont példát vehetünk arról, ahogyan James leküzdi a félelmeit, mert ő nem hagyja, hogy azok megbénítsák. Tudja, hogyan lépjen túl önmagán, és ezt mi is megtanulhatjuk tőle.
Például, ha egy teltházas teremben kell beszédet tartanunk, ami a legtöbbünk számára hatalmas stresszt jelent. Mégis, oda kell tennünk magunkat, ki kell lépnünk a fürkésző tekintetek elé. Jameshez hasonlóan hajtőerővé kell alakítanunk a félelmünket. Csak az első lépést nehéz megtenni, csak az első néhány szót nehéz megfogalmazni, ha ezen túlesünk, a stressz előrelendít minket.
Jameshez hasonlóan mi is erőt kovácsolhatunk a gyengeségeinkből és a félelmeinkből, de csak ha meg tudjuk őrizni a nyugalmunkat és uralkodni tudunk magunkon. Ettől a pillanattól kezdve nincs többé lehetetlen!

A FÉLELEM NEM ÁLLÍTHAT MEG.
 

 

JAMES TITKOS TIPPJE:
 
MA KELL TENNI AZÉRT,
HOGY A HOLNAP
EGY ÚJABB ESÉLY LEGYEN.

James könnyen vált nézőpontot


 
Dr. No: Az akváriumomat csodálja? […] Domború üveg, 25 centi vastag, ez okozza a nagyszerű hatást.
James Bond: Ponty, ami bálnának látszik. Akárcsak ön ezen a szigeten, Dr. No.
Dr. No: Ez csupán attól függ, hogy az üveg melyik oldalán áll.
 
Dr. No, 1962.
 
James képes új megvilágításba helyezni az ellenfeleit, illetve a helyzetet, amiben találja magát. Kevés dolog nyűgözi le, mert számára kevés dolog igazán értékes. Nem hagyja, hogy elvakítsa a hamis csillogás, a külső, hiszen az nem más, mint egy elfajzott ego kivetülése.
Ki nem érezte magát aprónak és jelentéktelennek, amikor valaki a gazdagságával, a hatalmával, a magabiztosságával vagy a karizmájával vágott fel előtte? Ki nem érezte magát önkéntelenül is alsóbbrendűnek ezzel a személlyel szemben? Alkalmanként bármelyikünkkel előfordul ilyesmi.
Szinte állatias ez a meghunyászkodási ösztön, holott valójában semmi okunk sincs arra, hogy így lefitymáljuk önmagunk.
A legrosszabb az egészben az, hogy gyakran magunknak köszönhetjük az efféle alárendelt pozíciót. Valójában mi magunk ássuk meg a saját sírunkat.
Ha hátralépünk egy kicsit, és hidegvérrel, a külsőségekkel nem törődve vizsgáljuk a másik minket lenyűgöző hatalmát, azonnal észrevesszük a hibákat, a gyengeségeket, sőt néha még a hazugságokat is.
Ha távolról is meg tudunk vizsgálni egy helyzetet, azzal azonos szintre helyezkedhetünk az adott személlyel. Miért ne lennénk képesek megbirkózni vele?
Gyakran halljuk: ne bálványozzuk azokat, akik lenyűgöznek minket, elég, ha minden reggel elképzeljük őket, ahogy grimaszolva kábelt fektetnek a vécén!
Ez is működhet, de van egy másik megoldás: ha demisztifikáljuk az adott személyt. Csak a megfelelő szemszögből kell megvizsgálni őt. Honnan származik a hatalma, az ereje, a kényelme, a lazasága, az aurája, a tudása, a gazdagsága? Valóban mindent egyedül ért el, mint ahogy előadja?
Ha kicsit utánanézel a másiknak, nem meglepő módon némi örökségre, kapcsolati hálóra, hihetetlen szerencsére, valami kis titkos támogatásra bukkanhatsz, persze mindezt finoman elrejtve a háttérben, hogy mások csak a tehetséget láthassák.
Szépen lassan a személy tökéletesnek látszó máza repedezni kezd, aztán ráeszmélsz, hogy végeredményben egyáltalán nem különbözik tőled, tulajdonképpen egy szinten vagytok.
Mindaz, ami eddig lenyűgözött, valójában csak a veleszületett előnyökből fakad, amelyeket ügyesen játszott az adott személy. Olyan előnyöké, amelyek lehet, hogy neked is megvannak, csak eddig soha nem terítetted ki a lapjaidat.
Nem irigyelni kell azokat az előnyöket, amelyek nem adattak meg nekünk a születésünkkor, hanem tisztában lenni velük, és ezek figyelembevételével ítélni meg másokat.
Mindannyian a saját lapjaink szerint játsszuk a játszmánkat, és mint ahogy a pókerben is, a szerencse forgandó, ha pedig tökéletes leosztást kapunk, már csak tétet kell tennünk magunkra!
Nem a karizmatikus (vagy éppen önmaguktól eltelt) embereknek kell visszafogniuk magukat, hanem nekünk kell velük egy szintre emelkednünk, mert éppen ugyanannyit tudunk nyújtani, mint ők. Bőven elég, ha nem fojtjuk el a saját énünk.

James hűséges barát

 
Kerim Bey: Krilencu eddig kétszer akart végezni velem. Harmadszor sikerülni fog neki, ha meg nem előzöm. Ma lesz a napja.
James Bond: Ezzel a karral nehezen. Bízza rám, jó?
Kerim Bey: Már így is az adósa vagyok.
James Bond: Barátok között nincs ilyen.
 
Oroszországból szeretettel, 1963.
 
James magányos ügynök, de vannak barátai. Hiszen semmi sem gazdagítja jobban az életünket, mint az idők folyamán kialakuló és megerősödő barátságok.
A barátaink éppen olyan fontosak, mint a szerelmeink, és ugyanolyan odafigyelést igényelnek.
A hűség éppen olyan fontos a barátságban, mint a szerelemben. Ez a bizalom jele, és biztosítja a kialakult kapcsolat tartósságát.
Ha felelőtlenül kezeljük a barátságainkat, azzal azt kockáztatjuk, hogy meglazul a köztünk lévő kötelék.
Ki lesz ott mellettünk a nehéz időkben, ha csak játszadozunk a barátainkkal? Ki látja majd, hogy mit kezdtünk az életünkkel, amikor a szerelmünk már nem lesz mellettünk?
Kivel oszthatjuk meg a legszebb emlékeinket, ha nem a barátainkkal?
Ha nem ápoljuk a barátságainkat, ha nem vigyázunk rájuk, ha nem vagyunk hűségesek a barátainkhoz, fennáll a veszélye, hogy életünk alkonyán csak néhány megsárgult fényképünk marad.

James elegáns

 
James Bond: Így felvarrni egy gombot!
Kerim Bey: Tudja, James, maga nélkül unalmas lenne Isztambul.
 
Oroszországból szeretettel, 1963.
 
James Bond (a jetpackről): Olykor többet ér, mint egy kabát.
 
Tűzgolyó, 1965.
 
Elegancia és elegancia között is van különbség, de bármilyen alkalomról legyen szó, Jameshez hasonlóan nemigen lehetünk túlöltözöttek. Minden eseménynek megvan a megfelelő viselete, de mégsem tölthetjük az egész napot Bondhoz hasonlóan szmokingban. De, amikor eluralkodik a mindennapjainkon a praktikum, és ez határozza meg a mások előtt mutatott külsőnket, akkor hamar beköszönt az életünkbe a slamposság. A praktikustól a nevetséges rongyokig pedig igen rövid út vezet!
Uraim, a melegítőnadrág, csakúgy, mint a strandpapucs, nem hogy nem praktikus, hanem egyenesen bántja a szemet! Ami a hölgyeket illeti, valóban lehet leggingsben festeni, aludni, bevásárolni vagy sportolni… A fluoreszkáló, rózsaszín edzőcipő viszont nem az egyetlen kiegészítő, amit fel lehet venni az esti partira!
Az elegancia éppen olyan fontos az énképünk kialakításában, mint a mások felé mutatott portrénk megteremtéséhez.
Az öltözködésünknek el kell érnie egy minimumot, legyen szó a munkahelyünkről, egy esti vacsoráról vagy akár az otthoni lazításról, ugyanis ha jobban érezzük magunkat a bőrünkben, az magabiztosabbá tesz minket.
Amikor már a barátainkhoz sem vagyunk hajlandók rendesen felöltözni, hiszen nem érdekes, úgyis magunk vagyunk, gyakorlatilag egyetlen lépésre kerülünk attól, hogy legközelebb műanyag abrosz, étkészlet és pohár kerüljön az asztalunkra, hiszen az praktikusabb, aztán neki is láthatunk kézzel-lábbal enni!
Az elegancia hanyatlásának következő lépése az lenne, ha a földre köpdösnénk a csibecsontot, aztán kettőt pislogunk, és máris a toaletten trónolunk, csak már az ebédlőasztalnál!
Nyilvánvaló, hogy ha az elegancia helyett a praktikumot részesítjük előnyben, akkor gyorsan a magunkévá tesszük az ősemberek gyarlóságait és viselkedéskultúráját.
Egyszerű a kérdés: milyennek szeretnél látszani a másik szemében, mások hogyan ítéljenek meg? És nemcsak az ismerősökről van szó, hanem az utcán szembejövőkről, az új ügyfelekről, azokról, akiknek holnap délután fogsz bemutatkozni.
Persze, a külső nem minden, de az öltözködésünk jelenti mások számára az első benyomást velünk kapcsolatban, és másokkal kapcsolatban mi is erre emlékszünk.
Én ugyan nem öltözök ki minden nap, de azért azt sem szeretném, ha valaki azt mondaná, amikor megérkezek valahová: „Nézd már, micsoda bohóc!”
Soha ne feledd, hogy azzá válsz, akit mutatsz, akit képviselsz.
Az már a te feladatod, hogy megtaláld a saját stílusod.

James nem fedi fel a kártyáit


 
Miss Moneypenny: James? Sok sikert. (James után dobja a Gyorsan, könnyen japánul! című könyvet) Szüksége lesz rá.
James Bond: Elfelejti, hogy keleti nyelveket tanultam Cambridge-ben.
 
Csak kétszer élsz, 1967.
 
Svájci bankár: Felkínálom a lehetőséget, hogy kisétáljon a pénzzel, Mr. Bond.
James Bond: Én meg felkínálom a lehetőséget, hogy élve távozzon.
Svájci bankár: Tekintettel a jelenlegi helyzetre mint bankár azt kell mondjam, számszakilag jelentős hátrányban van.
James Bond: Talán elmulasztotta felmérni néhány rejtett erőforrásomat.
 
A világ nem elég, 1999.
 
Akönyvek és filmek rávilágítanak James sokoldalúságára. De felvág-e valaha is a tudásával a 007-es? Soha. Csak akkor fedi fel a képességeit, amikor a helyzet megkívánja. Ezen mi is elgondolkodhatunk.
Vannak, akik gyakran túl bő lére eresztik az önéletrajzukat, hogy minél jobb színben tüntessék fel magukat, és ez gyakran unalmassá válhat. Baráti vacsorákon sokszor megesik, hogy a résztvevők egymásra licitálnak, és a hazudozást is súrolva sorolják, miben milyen tehetségesek.
Szórakoztató vetni egy pillantást arra, hogy kik milyen „képességeket” listáznak a LinkedIn-en vagy egyéb szakmai felületeken.
Manapság, aki hétvégente zabot hegyez a garázsa egyik sarkában, nem kézműves vagy egyéni vállalkozó, hanem legalább alapító vagy vezérigazgató! Érezzük a különbséget!
Amikor azonban kicsit mélyebbre ásunk vagy valóban szükségünk lenne az adott szakértelemre, akkor gyakran kapunk ehhez hasonló választ: „Jaj, tudod, az nem ilyen egyszerű… A piac nem igazán erős… Megfontolom, de ami azt illeti…” Ott vagyunk, ahol a part szakad.
Ha túl jó színben akarjuk feltüntetni magunkat, akkor rosszul járhatunk, de ha a környezetünknek csak apró gesztusokban, pillanatnyi szükség idején mutatjuk be tudásunk és ismereteink esszenciáját, azzal mindenkit lenyűgözhetünk, ennek köszönhetően pedig a másik szemében sokkal gazdagabbnak tűnik a személyiségünk.
Ha nem árulunk el mindent magunkról, egy kicsit rejtélyesek maradhatunk, és meglepetést okozhatunk azoknak is, akik azt hiszik, teljes mértékben ismernek minket.

James képes együttérezni másokkal


 
James rátalál a zuhanyfülkében a félelemtől dermedten ülő Vesperre.
Vesper Lynd: Nem tudom lemosni magamról! Csupa vér a kezem!
James Bond: Mutasd! Így már jobb?
Vesper bólogat.
James Bond: Fázol?
Vesper Lynd: Igen.
James Bond: Semmi baj.
James megnyitja a meleg vizet, magához öleli Vespert, és megsimogatja a fejét.
 
Casino Royale, 2006.
 
Vesper teljesen megdöbben azon, hogy James végez két emberrel a kaszinó lépcsőházában. Aztán később Bond odabújik a reszkető lányhoz, és együtt ülnek a zuhany alatt.
A víz egyfajta tisztító esővé válik mindkettejük számára, Bond pedig lenyalja Vesper ujjait, mert az úgy érzi, még mindig véres a keze.
Vesper nem az efféle helyzetekre született, Bond viszont ott maradt a közelében, és vigasztalóan, védelmezően magához ölelte.
Nem mindannyian viseljük ugyanolyan jól az élet nehézségeit. Ami az egyik ember számára rémisztő, az a másik szemében jelentéktelen semmiség, mert volt már része hasonlóban.
Néha nehéz feladat ott lenni a másik mellett, meghallgatni, megvigasztalni őt.
Még a legkeményebb fából faragott James is képes arra, hogy megnyugtassa a fiatal Vespert. A 007-es nem tekint rezzenéstelen arccal a halálra, még akkor sem, ha az élete során számtalanszor nézett már szembe vele.
Az empátia annyit tesz, hogy képesek vagyunk magunkat a szenvedő fél helyébe képzelni. A valódi együttérzés ugyanis nem szánakozás, hanem a másik érzéseinek megértése. Ez pedig gyakran az általunk megtapasztaltakból származik.
Hogy együttérzést és vigaszt találjunk, azok felé kell fordulnunk, akik valóban megértik, min megyünk keresztül.
Akik nem szembesültek még hasonló kihívással, mint amivel mi küzdünk épp, azok hiába szeretnének segíteni, a világ minden jóakaratával is csak könnyíteni tudnak a terhünkön, de nem tudják megoldani helyettünk a problémát.
Az együttérzés nem mérhető és nem is tanulható, hiszen mindenki másmilyen nehézséggel szembesül.
Mindannyiunknak szüksége van együttérzésre, és ‒ amennyire tapasztalataink engedik ‒ fel is kell tudnunk ajánlani azt mások számára.
De hogyan lehetnék őszintén együttérző valakivel, aki mondjuk elveszítette a férjét vagy a feleségét? Hiszen nem ismerem ezt a helyzetet… Ettől még lehet szó részvétről, segítségről, illetve arról, hogy ott vagyok a másik mellett… de ennek is vannak határai.
Más esetekben viszont tényleg hatékonyan fel tudom használni az élettapasztalatomat.
Amennyire csak lehet, mindannyiunknak együttérzést kell tanúsítania a másik iránt, hiszen ilyen esetekben emberségünk legfényesebb lángja világít bennünk.

James a saját korában él


 
Q: Az új telefonja. Ide beszél, ide hallgat.
James (cinikusan): Á, szóval eddig ezért nem ment!
 
A holnap markában, 1997.
 
James jól ismeri a legújabb technológiát.
Néha ugyan gúnyolódik Q-val, de ő maga is rajong a kütyükért. Ebben nem Bond geek-énje tükröződik, hanem az, hogy szeretné hatékonyan végezni a munkáját. Ha a saját korának legfejlettebb eszközeit akarja felhasználni, akkor képesnek kell lennie megkérdőjelezni a bevett sémákat, és készen kell állnia a folyamatos megújulásra.
Ez egy olyan jellemvonás, ami számunkra is előnyös lehet ahhoz, hogy kényelmesebbé tegyük a mindennapjainkat és tisztában legyünk a szakmánkhoz szükséges eszközök használatával.
Ugyan már rég nem ez a jellemző, de néhány építési vállalkozó ismerősöm még mindig faxszal küldi el az anyagrendelést.
Ki az, aki még mindig lobogó vízben melegíti ki a raviolit a mikró helyett? Vagy már nincs ilyen? Ezt azért kétlem.
Nagy különbség van aközött, ha valaki már-már nevetséges módon rákattan a technológiára, és beszerzi a kismilliomodik kütyüjét is, illetve, ha valaki nem használja ki a számunkra elérhető találmányok nyújtotta lehetőségeket.
Ezekben az eszközökben az a közös, hogy időt takarítanak meg, hatékonyak, nagy kapacitásúak, így szükségtelenné teszik vagy legalábbis megkönnyítik a gyötrelmes emberi munkát. Még ha nem is minden új eszköz vagy technológia jelent valódi fejlődést, meg kell tanulnunk együtt élni a saját korunkkal, különben az oldalvonalról tudjuk csak szemlélni az életet.

FONTOLD MEG!
 
Okosan élni
 
James Bond: Több az esze, mint hittem.
Q: Fordítva milyen szomorú lenne.
 
Halj meg máskor, 2002.
 
James Bond: Látom, kiélvezi a nyugdíjaséveit. […] Furcsa, de most maga az egyetlen, akiben megbízhatok.
René Mathis: Ez tényleg furcsa. Amikor az ember fiatal, valahogy könnyebben tesz különbséget jó és rossz között, és ahogy öregszünk, egyre nehezebb lesz. Egy idő után összemosódnak a határok.
 
A Quantum csendje, 2008.

James a meggyőzés mestere


 
A titkosszolgálat főnöke (Pussy Galore hívásáról érdeklődve): Hogyhogy telefonált Washingtonba?
James Bond: Úgy látszik, anyaként viszonyul hozzám.
 
Goldfinger, 1964.
 
Ahogy már láthattuk, James nem fél használni a sármját. Arra használja, hogy megszerezze, amire vágyik. Szükség esetén beveti az erejét is, és hát – ahogy arról ugyancsak beszéltünk már ‒ stratégának sem utolsó. Mindezek egyetlen célt szolgálnak, hogy meggyőzze a másikat.
Elsőként önmagunkat kell meggyőznünk arról, hogy megalapozottak az elképzeléseink és a vágyaink. Viszont ha képtelenek vagyunk meggyőzni a hivatalnokokat, a szolgáltatókat, a pénzügyi szakembereket, amikor szükség lenne a segítségükre, akkor magunkra maradunk.
A meggyőzés is művészet, magas fokon kell művelnünk ahhoz, hogy elérjük a célunkat. Ha nem vagyunk valamiben kétszáz százalékig biztosak, hogyan győzhetnénk meg hitelesen másokat, hogy segítséget nyújtsanak nekünk?
James a meggyőzés mestere. Sosem kételkedik az aktuális céljaiban, és a helyzethez, valamint a beszélgetőpartneréhez igazítja a meggyőzéshez szükséges eszközöket.
Azért arról sem szabad megfeledkezned, hogy hiába vagy magabiztos, ha teljességgel megvalósíthatatlan célt tűzöl ki magad elé, akkor hiába dédelgeted az álmodat… A meggyőzés művészetéhez elsősorban hitelesnek kell lenned.

James felvállalja a hibáit


 
James Bond: Tisztában vagyok vele, hogy hibáztam, és kész vagyok a munkát az ön elvárásai szerint folytatni. De tudnom kell, miről van szó.
 
Goldfinger, 1964.
 
Miközben hol a női szíveket hódítja, hol vodka-martinivel – vagy nehezebb pillanatokban bourbonnel – csillapítja a szomját, James valójában éppen olyan, mint mi: tele van hibákkal.
Ugye, mindannyiunknak vannak hibái?
De végeredményben helyes dolog felvállalni ezeket?
Naná, hiszen a hibáink is a személyiségünk részei! Ha belegondolunk, a hibáinknak is köszönhető, hogy nem vagyunk egymás klónjai.
A pozitív vonásaink és a hibáink összessége tesz azzá, akik vagyunk. Az utóbbiak is hozzánk tartoznak, így aztán nem kell őket titkolnunk mások előtt.
Ha mindenáron el akarjuk fedni a hibáinkat ‒ mert hiszen a társadalom ezt óhajtja ‒, azzal a személyiségünk egy részétől válunk meg.
Egy szórakoztató feladaton keresztül azt is megérthetjük, hogy milyen ereje van az életünkben annak, ha elfogadjuk a hibáinkat.
Kezd el felsorolni a hibáidat, nemcsak azért, hogy kinevethesd őket, hanem azért is, hogy lásd, hogyan tudnál kihozni belőlük valami pozitívumot.
 
„Lusta vagyok.”
– Tehát még hatékonyabban kell végeznem a munkám, hogy ne ezzel töltsem az időt éjjel-nappal.
 
„Nem jövök ki jól a feletteseimmel (különösen, ha alkalmatlannak tűnnek).”
– Tehát a saját főnökömmé kell válnom valahogy, így elkerülhetem a természetellenes helyzeteket.
 
„Be nem áll a szám.”
– Tehát meg kell tanulnom, mely dolgok fontosak, és melyek kevésbé azok, így nem fogom unalmas ostobaságokkal elárasztani el az ismerőseimet. (Ez nem mindig könnyű!)
 
„Mindenről megvan a véleményem.”
– Tehát magamban meg kell vizsgálnom egy helyzet, egy esemény minden aspektusát, ismernem kell az érem mindkét oldalát, hogy ne mondjak valami borzalmas butaságot, amikor kinyitom a szám.
 
Csakúgy, mint James esetében, az elismert hibáink éppen olyan hasznosak, mint a jó tulajdonságaink, és ez nagyon is ösztönözhet minket arra, hogy hozzá hasonlóan, mi is megragyogtassuk énünk minden oldalát.

James tudja, mire vágyik

 
James Bond: Vodka-martini, rázva, nem keverve.
 
Szinte az összes Bond-filmben elhangzik.
 
Ahogy James kifejezi a vágyait, az számunkra is iránymutató lehet.
Gyakran előfordul, hogy amikor megkérdezik tőlünk, mit csinálnánk szívesen, csak általánosságokat mondunk: utazni, gazdag lenni, üzletasszony lenni…
Jó, de hová szeretnél utazni? Mit szeretnél ott megnézni? Meg szeretnél gazdagodni? Hogyan? Mennyire? Mi módon? Üzletasszony a Wall Streeten vagy a Saint-Ouen-i bolhapiacon?
Már látod, mire célzok?
Ha csak nagy vonalakban tudjuk kifejezni a vágyainkat, az gyakran azt tükrözi, hogy nem is tudjuk pontosan, mit akarunk.
Ha nem tudjuk pontosan meghatározni a vágyainkat, akkor tervet sem tudunk kialakítani, hogy végigmehessünk a megvalósításához szükséges lépéseken.
Ha nem tudjuk pontosan, mit akarunk, gyakorlatilag lehetetlenné válik elérni azt, hiszen így tenni sem tudunk a vágyunk beteljesítéséért.
Hányszor hallottál vagy mondtál olyasmit, hogy szívesen megcsinálnám, de nem tudom, hogyan kell.
Erre csak egyetlen dolgot mondhatok: Tiszta a cél? Pontosan tudod, mire vágysz? Ha nem, akkor finomítsd, fogalmazd újra a tervedet!
Mert amikor világosan tudjuk, mit akarunk, akkor könnyen megtaláljuk a korábban ismeretlen válaszokat.
Sokan ábrándoznak arról, hogy nyitnak egy panziót. Ez remek elképzelés, és meg is valósítható, ha rendelkezünk a szükséges eszközökkel és birtokunkban van az összes információ is, ami egy ilyen üzlet elindításához kell. Amikor eladtam a saját panziómat, sokféle vevővel találkoztam, de mindegyikük csak a vállalkozás egy aspektusát látta, illetve gyakran az ürügyet, amellyel megvalósíthatják végre a panziókról szőtt álmaikat. Ott volt az a vevő, aki valójában kifőzdét szeretett volna vezetni, ezért a panzió ebédmenüt is kínált volna – mindezt úgy, hogy a fickónak valójában semmilyen konyhai ismerete nem volt, azt a következő hónapokban szerette volna elsajátítani… Egy másik vevő inkább egy teázót szeretett volna…
Ezeket az érdeklődőket soha nem választottam volna, mert célt tévesztettek. Nemcsak azt nem tudták pontosan, hogy miként érhetik el a céljukat, hanem azt sem, hogy mit is akarnak voltaképp.
Az álmainkra az jelenti a legnagyobb veszélyt, ha nem fogalmazzuk meg őket elég pontosan. Ugyanis csak azt a célt érhetjük el, amit minden elemében, gondosan magunk elé képzeltünk. A vágyaink megvalósításához éppen ezért olyan igényesnek kell lennünk, mint amikor James vágyakozik a vodka-martinije után.
 
 



GONDOLKOZZ JAMES FEJÉVEL!
 

 
HA TUDJUK, MIT AKARUNK,
AZZAL MÁR SZINTE EL IS ÉRTÜK.
 

 
 




 
Mit gondolnak James Bondról
az őt alakító színészek?
 
„Megváltozott a világ. Én nem vagyok szexista vagy nőgyűlölő, Bond viszont az. Hogy ez mit jelent? Azt, hogy a filmekben remek színésznőknek kell nagyszerű női karaktereket írni.”
– Daniel Craig
 
„Megváltozott a világ – Bond ugyanaz maradt.”
– Daniel Craig
 
„Bond kifejezetten magányos, és szomorúság lengi körül a karakterét. Lefekszik megannyi csodálatos nővel, aztán a nők eltűnnek mellőle, és ez… szomorú.”
– Daniel Craig

Jamest nem lehet megvesztegetni


 
James Bond: Túlbecsüli a képességeimet. A lánya gyönyörű, de én nem segíthetek rajta.
Draco: Figyeljen rám, ha feleségül veszi, az esküvőjük napján kap tőlem kerek egymillió fontot aranyban.
James Bond: Nagyon csábító ajánlat, de nem kell a millió.
Draco: Stupido!
James Bond: Szeretem az agglegényéletet.
Draco: Kérem, találkozgasson vele. Talán meggondolja magát.
James Bond: Sajnálom, Draco, de a munkám megköveteli, hogy… Szeretnék felvilágosítást kérni. Hol van Ernst Stavro Blofeld?
 
Őfelsége titkosszolgálatában, 1969.
 
Az első fejezetben megállapítottuk, hogy James nem alkuszik meg, ebből következően nyilvánvaló, hogy őt nem lehet megvesztegetni.
Bondot semmivel sem lehet megvásárolni ‒ sem a hatalommal, sem a nőkkel, sem pedig pénzzel. Vajon velünk is hasonló a helyzet?
Törekednünk kell rá, és Jamesről egész nyugodtan példát vehetünk. Ha mi nem is vagyunk megvesztegethetők, mit gondoljunk azokról, akikkel üzletet kötünk, akikkel rendszeresen találkozunk, akikkel megosztjuk a gondolatainkat, titkainkat?
Ha nem vagyunk ezen a téren példamutatók, vajon kiben bízhatunk meg?
Természetesen mindenkitől azt várjuk el, hogy megvesztegethetetlen legyen, hogy soha ne áruljon el másokat. Mások viszont pont tőlünk várják el ezt a viselkedést.
James sosem hagy rést a pajzson, hiszen a megvesztegethetetlenség azt is jelenti, hogy nincs gyenge pontunk, amivel a markában tarthat vagy zsarolhat minket az ellenfelünk.
Ha nem lehet megvesztegetni minket, akkor lényegében szabadon élhetünk. Épp úgy, ahogy szeretnénk.
 
 



GONDOLKOZZ JAMES FEJÉVEL!
 

 
HA NEM LEHET MEGVESZTEGETNI,
SZABAD VAGY.
 

 



 
44
 
James megfontolt

 
Fekkesh asszisztense: Maga nagyon gyanakvó, Mr. Bond.
James Bond: Ó, már megtanultam, hogy ez sosem árt.
 
A kém, aki szeretett engem, 1977.
 
Még ha szüntelenül kockázatot vállal is, és gyakran kell improvizálnia kényes helyzetekben, attól még James Bond tagadhatatlanul óvatos.
Az élet veszélyekkel teli, ezzel pedig teljes mértékben tisztában van, így mi értelme lenne, ha forrófejűen nézne szembe a kihívásokkal?
Amikor a fiatalok által a közösségi médiában kihívásokként emlegetett felelőtlen kockázatvállalást látom ‒ olyan tetteket, amelyek során az adrenalinfüggőség az életükbe kerül ‒, arra gondolok, az ostobaság sokkal inkább jellemző a társadalmunkra a megfontoltságnál.
Ennyire nem lennének tisztában a veszéllyel, illetve a baleseteket követően ránk és környezetünkre váró erkölcsi és fizikai szenvedéssel? Tényleg megéri vakmerően viselkedni?
James megfontolt, mert tapasztalatból tudja, hogy csak a küldetésének magasabb rendű célja adhat okot arra, hogy kockára tegye az életét. Bond soha nem lenne olyan ostoba, hogy „csak úgy, szórakozásból” orosz rulettet játsszon.
De nézzünk csak körül a mindennapjainkban! Az utakon sokan képzelik magukról, hogy ők az aszfalt királyai. Úgy vezetnek, mintha egy tankban ülnének. Hányan hiszik, hogy övék az úttest? Ránk tapadnak, vagy éppen a dudán felejtik a kezüket. Hányan vannak olyanok, akik nem közlekedési eszközként, hanem hatalmi szimbólumként, sőt akár fegyverként tekintenek a járműveikre?
James viszont a volán mögött is csak szükség esetén vállal kockázatot, egyébként a szabályokat betartva közlekedik.
Ha megfontoltak vagyunk a mindennapokban, óvatosan közeledünk mások felé, az nem jelenti azt, hogy félünk vagy a bizalmatlanok vagyunk, nem jelenti azt, hogy megijedünk a saját árnyékunktól.
Sőt, ha megfontoltak vagyunk, akkor elkerülhetjük a mindennapjainkban a szükségtelen kockázatokat.
A megfontoltság a hosszú élet titka, éppen ezért az emberi kapcsolatokban is nagy szükség van a megfontoltságra.
 
 



GONDOLKOZZ JAMES FEJÉVEL!
 

 
LÉGY MINDIG MEGFONTOLT,
ÉS SOHA NE BECSÜLD ALÁ
A HELYZETET VAGY AZ ELLENFELED.

James egy macska:

9 élete van
 
James Bond: Vagy egy gázrobbanás Londonban!
Raoul Silva: Egyetlen klikkelés az egész.
James Bond: Mindenkinek kell valami hobbi…
Raoul Silva: Na és a tied mi?
James Bond: A feltámadás.
 
Skyfall, 2012.
 
Hány alkalommal menekült már meg a halál karmaiból James Bond? Hányszor sikerült életben maradnia olyan helyzetekben is, ahol más biztosan ott hagyta volna a fogát?
Az pedig nem is annyira a Bond-regények szerzőjének, Ian Flemingnek és a filmek forgatókönyvíróinak, hanem a figura életfelfogásának köszönhető, hogy a sorozat folyamán a 007-es folyamatosan képes megújulni, miközben nem veszti el a közönség érdeklődését ‒ így végső soron életben maradhat.
Ugyan azt gondolhatjátok, a hozzám hasonló írók biztosítanak Jamesnek újabb és újabb életeket, valójában viszont James az, aki ott hagyta a nyomát a kultúrában, a divatban, az országok történelmében, ezzel pedig biztosítja magának a túlélést.
Azok a szerzők, akik James Bondról írnak, igazából a szolgálatában állnak.
Egy olyan személy szolgálatában, akihez valamilyen szinten mi is szeretnénk hasonlítani, az erejével és a gyengeségeivel együtt. James Bond elvégre egy igazi hős.
Nemcsak mások életének megmentése teszi azzá: hősként viselkedik a mindennapokban is.
Talán ez az, amit mindannyian irigylünk tőle. James ugyanis nem arra hív minket, hogy legyünk filmbéli hősök, hanem arra, hogy a saját életünk hősei legyünk.
James talán nem más, mint Blofeld macskája? Egy dolog biztos: úgy él és gondolkozik, mint egy macska!*
Szabad, nyugodt, kíváncsi, jó megfigyelő, bizakodó, kitartó, óvatos, elegáns, karizmatikus, büszke, független… Egy szó, mint száz, James egy macska.
 
 



GONDOLKOZZ JAMES FEJÉVEL!
 

 
GONDOLKOZZ.
DE, AMI MÉG FONTOSABB:
CSELEKEDJ! HASZNÁLD KI
AZ ÉLET NYÚJTOTTA ÖRÖMÖKET,
MINT EGY MACSKA!
 

 
 
*Stéphane Garnier: Macskabölcsesség, Partvonal, Budapest, 2018. Fordította: Schnedarek Réka.



 
A nagy
 
-es teszt
 
Nos, akár te is lehetnél Őfelsége 007-es ügynöke?
Vajon önmagad, a boldogságod, az életed szolgálatában állsz?
Felelj őszintén az alábbi kérdésekre, és karikázd be azt a választ, amelyik a leginkább illik rád!
 
1. Előfordul, hogy kompromisszumot kötsz a lelkiismereteddel?
 
	 Igen A  	 Nem   	 Talán/néha   

 



2. Képes vagy néha eltitkolni, hogy ki is vagy valójában, milyen a személyiséged vagy az ízlésed?
 
	 Igen A  	 Nem   	 Talán/néha   

 



3. Úgy gondolod, hogy a félénkséged komolyan akadályoz a randizásban?
 
	 Igen A  	 Nem   	 Talán/néha   

 



4. A provokáció alááshatja a kapcsolataidat?
 
	 Igen A  	 Nem   	 Talán/néha   

 



5. Ha valaki bánt, akkor szerinted jobb odatartani a másik orcádat is, mintsem a szemet szemért-elvet követni?
 
	 Igen A  	 Nem   	 Talán/néha   

 



6. Szakmai körökben inkább lehajtod a fejed az ellenfeleddel szemben, ahelyett, hogy fagyosan rámosolyognál?
 
	 Igen A  	 Nem   	 Talán/néha   

 



7. Megesett már veled, hogy nem tartottad be a szavad vagy az ígéreted?
 
	 Igen A  	 Nem   	 Talán/néha   

 



8. Néha úgy érzed, elnyomnak a munkahelyeden vagy a magánéletben?
 
	 Igen A  	 Nem   	 Talán/néha   

 



9. Mindig megfontoltan és racionálisan hozol döntéseket?
 
	 Igen A  	 Nem   	 Talán/néha   

 



10. Könnyen elveszted a nyugalmad?
 
	 Igen A  	 Nem   	 Talán/néha   

 



11. Szerinted az erős a személyiség egy születéskor kapott ajándék?
 
	 Igen A  	 Nem   	 Talán/néha   

 



12. Gyakran a szívedre veszed a dolgokat?
 
	 Igen A  	 Nem   	 Talán/néha   

 



13. Gyakran kételkedsz önmagadban?
 
	 Igen A  	 Nem   	 Talán/néha   

 



14. Mindig tiszteletben tartod a szabályokat?
 
	 Igen A  	 Nem   	 Talán/néha   

 



15. Még mindig keresed a helyed a világban?
 
	 Igen A  	 Nem   	 Talán/néha   

 



16. Túlzottan ragaszkodsz az anyagi javakhoz?
 
	 Igen A  	 Nem   	 Talán/néha   

 



17. Ha valamit csábítással érsz el, azt hazugságnak tartod?
 
	 Igen A  	 Nem   	 Talán/néha   

 



18. Számontartod az erkölcsi és a társadalmi konvenciókat?
 
	 Igen A  	 Nem   	 Talán/néha   

 



19. Szerinted kerülni kell az opportunizmust?
 
	 Igen A  	 Nem   	 Talán/néha   

 



20. Elárulod a szakmai vagy magánjellegű terveidet azoknak, akiket érdekelnek?
 
	 Igen A  	 Nem   	 Talán/néha   

 



21. Nyomaszt a múltad? Néha befolyásolja a jelenedet is?
 
	 Igen A  	 Nem   	 Talán/néha   

 



22. Szószátyár vagy?
 
	 Igen A  	 Nem   	 Talán/néha   

 



23. Képtelen vagy teljes szívvel szeretni?
 
	 Igen A  	 Nem   	 Talán/néha   

 



24. A téged körülvevő emberek alapján kiszámíthatónak mondanád magad?
 
	 Igen A  	 Nem   	 Talán/néha   

 



25. Nehézséget jelent számodra eltérni a megszokott rutintól?
 
	 Igen A  	 Nem   	 Talán/néha   

 



26. Szerinted a világon senki más boldogságára nem vagy hatással?
 
	 Igen A  	 Nem   	 Talán/néha   

 



27. Van olyan döntésed, amit megbántál?
 
	 Igen A  	 Nem   	 Talán/néha   

 



28. Megesik, hogy egyszerűen csak széttárod a karod, és feladod?
 
	 Igen A  	 Nem   	 Talán/néha   

 



29. Napról napra élsz, és hagyod, hogy magukkal sodorjanak a mindennapok?
 
	 Igen A  	 Nem   	 Talán/néha   

 



30. Úgy érzed, hogy már semmilyen csodálatos dolog nem történhet az életedben?
 
	 Igen A  	 Nem   	 Talán/néha   

 



31. Szerinted szerencse is szükséges ahhoz, hogy megtaláld a megoldást?
 
	 Igen A  	 Nem   	 Talán/néha   

 



32. Túszejtés esetén inkább lennél a mesterlövész, mint a tárgyaló?
 
	 Igen A  	 Nem   	 Talán/néha   

 



33. Gyakran hagyod, hogy eluralkodjanak rajtad az érzelmek, legyenek azok pozitívak vagy negatívak?
 
	 Igen A  	 Nem   	 Talán/néha   

 



34. Gyakran érzed úgy, hogy homokba dugott fejjel éled az életed?
 
	 Igen A  	 Nem   	 Talán/néha   

 



35. Megtörtént már, hogy elárultad az egyik barátodat?
 
	 Igen A  	 Nem   	 Talán/néha   

 



36. Az elegancia és a jó ízlés a mindennapjaid részei?
 
	 Igen A  	 Nem   	 Talán/néha   

 



37. Gyakran felfeded, hogy miben vagy tehetséges?
 
	 Igen A  	 Nem   	 Talán/néha   

 



38. Képes vagy a másik bőrébe bújni, és megérteni őt?
 
	 Igen A  	 Nem   	 Talán/néha   

 



39. Nosztalgikus alkat vagy?
 
	 Igen A  	 Nem   	 Talán/néha   

 



40. Gyakran érzed úgy, hogy képtelen vagy meggyőzni a körülötted élő embereket?
 
	 Igen A  	 Nem   	 Talán/néha   

 



41. Szerinted kevés hibád van?
 
	 Igen A  	 Nem   	 Talán/néha   

 



42. Ugye, még nem letisztultak a vágyaid?
 
	 Igen A  	 Nem   	 Talán/néha   

 



43. Előfordulhat, hogy egy bizonyos összeg felett meggondolod magad vagy megváltoztatod a véleményed?
 
	 Igen A  	 Nem   	 Talán/néha   

 



44. Szerinted vakmerően viselkedsz?
 
	 Igen A  	 Nem   	 Talán/néha   

 



45. James Bond pszichológiája jobban hasonlít egy dobermannéra, mint egy sziámi macskáéra?
 
	 Igen A  	 Nem   	 Talán/néha   

 
 



Számold össze,
hány alkalommal volt a válaszod:
 
Igen ANem Talán/néha
 



 
A -es teszt
eredménye
 
Ha többségében az „Igen” választ, azaz a A ikont választottad:
Még dolgoznod kell azon, hogy valódi 007-es ügynök lehess. Nem eléggé figyelsz oda az életedre és a vágyaidra. Ölts magadra egy szmokingot, és állj csatasorba, hogy James gondolatai a te életedben is megtalálják a helyüket!
 
Ha többségében a „Talán/néha” választ, azaz a lehetőséget választottad:
James ott szunnyad benned, de még nem akarja megmutatni minden képességét. Ébreszd fel a benned lakozó Bondot, és bátran hagyatkozz rá a döntéseidben! Csak az előnyödre válhat!
 
Ha többségében a „Nem” választ, azaz a ikont választottad:
Gratulálok, a saját boldogságod szolgálatában álló ügynök vagy! Légy büszke magadra, arra, hogy nem alkuszol meg, hogy bátor vagy, csábító és karizmatikus! Fejleszd tovább magad azokon a területeken, amelyeknél a A vagy a lehetőséget választottad – olvasd el még egyszer a vonatkozó fejezetet (az 1. kérdés az első fejezetre vonatkozik, és így tovább).
Ne aggódj, ha jelenleg túl nagy rád Bond öltönye, mert az ember folyamatosan fejlődik, és ahogy James is mondja az Őfelsége titkosszolgálatában című filmben: Nincs miért sietnünk. Rengeteg időnk van még.
 



 
James szabályai
a mindennapokra
 
1. Soha ne add el a lelked el az ördögnek! Nem éri meg.
 
2. Tudom, ki vagyok, és vállalom, aki vagyok.
 
3. Nem a nőket szeretem, hanem a női nemet, mégpedig úgy és azért, ahogy vannak.
 
4. Senkinek sincs hatalma felettem, amíg nem talált fogást rajtam.
 
5. A kedvesség nem gyengeség. Rettegj a mosolyomtól!
 
6. Senki sem győzhet le!
 
7. Semmi sem olyan értékes, mint az adott szó.
 
8. Egy kis pimaszság senkinek sem árt. Főleg, ha így tisztába lehet tenni a dolgokat.
 
9. Csak az ösztönöm tudja, mi a legjobb a számomra.
 
10. Csak nyugalom, a többi jön magától.
 
11. A karizma nem más, mint amikor valaki teljes mértékben és kizárólag önmaga.
 
12. Foglalkozzunk a mával! A holnap nem más, mint egy újabb ma.
 
13. Ha az ember elképzeli a balsikert, azzal kockára teszi a sikerét. A bukást sosem szabad elképzelni.
 
14. Minden játéknak megvannak a saját szabályai. Találd ki a saját játékodat, a saját szabályaiddal!
 
15. Legyen helyed a világban, legyél hasznos, de csak a saját döntésed alapján!
 
16. Legyen jó ízlésed, legyen művészet az életed, legyenek szép dolgaid, de soha ne ragaszkodj hozzájuk!
 
17. Mindössze egyetlen mosoly kell ahhoz, hogy megszerezzem tőled azt, amire vágyok.
 
18. A semmiből is bármire képes vagyok.
 
19. Inkább tedd, mint mondd! Egy nap elég egy lépés.
 
20. Soha ne vállald magadra a bárány szerepét. Légy te a farkas!
 
21. A tegnap egy másik nap. Én itt vagyok a mában.
 
22. Fejezd ki magad tömören, egyenesen!
 
23. Mindent oda kell adnod, bármilyen kevesed is maradt, ahhoz, hogy ismét szeretni tudj.
 
24. Mindig el kell képzelni az elképzelhetetlent, hogy soha semmi ne érjen meglepetésként minket.
 
25. A szél meghajlítja a nádat, de gyökerestül dönti ki a fát.
 
26. Megvédeni annyit tesz, szeretni. Megvédeni annyit tesz, szolgálni.
 
27. Nincs értelme megbánni a legjobbat, amit valamikor önmagadért választottál.
 
28. Akkor is harcolj és küzdj, ha minden remény elveszett!
 
29. Dönts a jelenben, és számíts a jövőre!
 
30. Semmi sem végleges. Újrakezdeni nem más, mint szeretni, és főleg: szeretni önmagunkat.
 
31. Mindig van megoldás. A siker nem más, mint ennek megtalálása.
 
32. Egy csatában mindkét fél vesztes. A csatát úgy lehet a legjobban elkerülni, ha bele sem kezd az ember.
 
33. A félelem nem állíthat meg.
 
34. Mindannyian ugyanonnan indulunk. Húzd ki magad, odalent csak az egyforma hangyák kavarognak!
 
35. A barátaink azok a családtagjaink, akiket mi magunk választottunk egy életre.
 
36. Az elegáns öltözet a szellem eleganciáját tükrözi.
 
37. Nem éri meg állandóan produkálni magunkat. A megfelelő pillanatban kell tudnunk, hogy mit is kell tenni.
 
38. Csak azokat a könnyeket törölhetjük le, amelyeket mi magunk is elhullattunk.
 
39. Élj együtt a jeleneddel, használd ki minél jobban az idődet!
 
40. A meggyőzés nem más, mint másokat magunk mellé állítani.
 
41. A tökéletlenségeink tesznek minket tökéletessé.
 
42. Ha tudjuk, mit akarunk, azzal már szinte el is értük.
 
43. Ha nem lehet megvesztegetni, szabad vagy.
 
44. Légy mindig megfontolt, és soha ne becsüld alá a helyzetet vagy az ellenfeled.
 
45. Gondolkozz! De, ami még fontosabb: cselekedj! Használd ki az élet nyújtotta örömöket, mint egy macska!
 
 



 
A megbocsátás
képessége
a legnagyobb
értékünk
 
Mathis halálos sebet kap, James magához öleli a haldokló férfit.
Mathis: Kérem, maradjon itt… Maradjon itt velem, kérem. […] Így jobb, most nem fáj.
James Bond: A Mathis a fedőneve?
Mathis: Igen.
James Bond: Nem a legjobb, igaz?
Mathis: Megbocsátunk egymásnak?
James Bond: Nem kellett volna egyedül hagynom.
Mathis: Vesper mindent feladott magáért. Bocsásson meg neki. Bocsásson meg magának, Bond…
 
A Quantum csendje, 2008.
 
Megbocsátani másoknak, megbocsátani önmagunknak… Ez a titka annak, hogy folyamatosan gyarapodni tudjunk.
James önmagáról és az életről is tanul, amikor meghal a barátja/ellensége.
Jobbá tudjuk tenni az életünket azzal, hogy magunkra öltjük James tulajdonságait, de elengedhetetlen, hogy ezen a küldetésen képesek legyünk megbocsátani azoknak, akik ártottak nekünk, mint ahogy önmagunknak is.
Ha megbocsátunk, akkor magunk mögött hagyhatjuk a múltat.
Ha megbocsátunk, akkor levehetjük a vállunkról a súlyt, és végre szárnyalhatunk.
Ha megbocsátunk, akkor a legszebb ajándékot adhatjuk magunknak: ezentúl békében élhetünk.



 
Filmográfia
 
Hivatalos Bond-filmek:
 
1. Dr. No (1962)
Eredeti cím: Dr. No
Rendező: Terence Young
Bond szerepében: Sean Connery
 

 
2. Oroszországból szeretettel (1963)
Eredeti cím: From Russia with Love
Rendező: Terence Young
Bond szerepében: Sean Connery
 

 
3. Goldfinger (1964)
Eredeti cím: Goldfinger
Rendező: Guy Hamilton
Bond szerepében: Sean Connery
 

 
4. Tűzgolyó (1965)
Eredeti cím: Thunderball
Rendező: Terence Young
Bond szerepében: Sean Connery
 

 
5. Csak kétszer élsz (1967)
Eredeti cím: You Only Live Twice
Rendező: Lewis Gilbert
Bond szerepében: Sean Connery
 

 
6. Őfelsége titkosszolgálatában (1969)
Eredeti cím: On Her Majesty’s Secret Service
Rendező: Peter Roger Hunt
Bond szerepében: George Lazenby
 

 
7. Gyémántok az örökkévalóságnak (1971)
Eredeti cím: Diamonds Are Forever
Rendező: Guy Hamilton
Bond szerepében: Sean Connery
 

 
8. Élni és halni hagyni (1973)
Eredeti cím: Live and Let Die
Rendező: Guy Hamilton
Bond szerepében: Roger Moore
 

 
9. Az aranypisztolyos férfi (1974)
Eredeti cím: The Man With The Golden Gun
Rendező: Guy Hamilton
Bond szerepében: Roger Moore
 

 
10. A kém, aki szeretett engem (1977)
Eredeti cím: The Spy Who Loved Me
Rendező: Lewis Gilbert
Bond szerepében: Roger Moore
 

 
11. Moonraker – Holdkelte (1979)
Eredeti cím: Moonraker
Rendező: Lewis Gilbert
Bond szerepében: Roger Moore
 

 
12. Szigorúan bizalmas (1981)
Eredeti cím: For Your Eyes Only
Rendező: John Glen
Bond szerepében: Roger Moore
 

 
13. Polipka (1983)
Eredeti cím: Octopussy
Rendező:John Glen
Bond szerepében: Roger Moore
 

 
14. Halálvágta (1985)
Eredeti cím: A View to a Kill
Rendező: John Glen
Bond szerepében: Roger Moore
 

 
15. Halálos rémületben (1987)
Eredeti cím: The Living Daylights
Rendező: John Glen
Bond szerepében: Timothy Dalton
 

 
16. A magányos ügynök (1989)
Eredeti cím: Licence to Kill
Rendező: John Glen
Bond szerepében: Timothy Dalton
 

 
17. Aranyszem (1995)
Eredeti cím: GoldenEye
Rendező: Martin Campbell
Bond szerepében: Pierce Brosnan
 

 
18. A holnap markában (1997)
Eredeti cím: Tomorrow Never Dies
Rendező: Roger Spottiswoode
Bond szerepében: Pierce Brosnan
 

 
19. A világ nem elég (1999)
Eredeti cím: The World is Not Enough
Rendező: Michael Apted
Bond szerepében: Pierce Brosnan
 

 
20. Halj meg máskor (2002)
Eredeti cím: Die Another Day
Rendező: Lee Tamahori
Bond szerepében: Pierce Brosnan
 

 
21. Casino Royale (2006)
Eredeti cím: Casino Royale
Rendező: Martin Campbell
Bond szerepében: Daniel Craig
 

 
22. A Quantum csendje (2008)
Eredeti cím: Quantum of Solace
Rendező: Marc Forster
Bond szerepében: Daniel Craig
 

 
23. Skyfall (2012)
Eredeti cím: Skyfall
Rendező: Sam Mendes
Bond szerepében: Daniel Craig
 

 
24. Spectre – A Fantom visszatér (2015)
Eredeti cím: Spectre
Rendező: Sam Mendes
Bond szerepében: Daniel Craig
 

 
25. Nincs idő meghalni (2021)
Eredeti cím: No Time to Die
Rendező: Cary Joji Fukunaga
Bond szerepében: Daniel Craig
 

 
Nem hivatalos Bond-filmek
 
Casino Royale (1967)
Eredeti cím: Casino Royale
Rendező: John Huston, Ken Hughes,
Val Guest, Robert Parrish
Bond szerepében: David Niven
 

 
Soha ne mondd, hogy soha (1983)
Eredeti cím: Never Say Never Again
Rendező: Irvin Kershner
Bond szerepében: Sean Connery
 

 



 
Bibliográfia
 
Ian Fleming brit író tizennégy kötetben írt James Bond kalandjairól, amelyek a mozifilmek alapjául szolgáltak.
 
1953:Casino Royale
(Ian Fleming: Casino Royale, ford.: Krajcsi Tímea, Beholder, 1998.)
 
1954:Live and Let Die
(Ian Fleming: Voodoo, ford.: Tandori Dezső, Scolar, 1999.)
 
1955:Moonraker
 
1956:Diamonds Are Forever
(Ian Fleming: A gyémánt örök, ford.: Révbíró Tamás, I.P.C., 1990.)
 
1957:From Russia With Love
 
1958:Dr. No
(Ian Fleming: Dr. No, ford.: Nagy Márta, Scolar, 1999.)
 
1959:Goldfinger
(Ian Fleming: Goldfinger, ford.: Gáspár András, Fabula, 1989.)
 
1960:For Your Eyes Only
 
1961:Thunderball
(Ian Fleming: Gömbvillám-akció, ford.: Gáspár András, Fabula, 1990.)
 
1962:The Spy Who Loved Me
 
1963:On Her Majesty’s Secret Service
 
1964:You Only Live Twice
(Ian Fleming: Csak kétszer élsz, ford.: Krasznai Márton, I.P.C., 1990.)
 
1965:The Man With The Golden Gun
 
1966:Octopussy and the Living Daylights

